title: Cinneadh Cur Chun Feidhme (AE) 2020/1188 ón gComhairle an 6 Lúnasa 2020 maidir le seoladh malartú uathoibrithe sonraí i ndáil le sonraí dachtalascópacha sa Ríocht Aontaithe

text:
                  12.8.2020

                  GA

                  Iris Oifigiúil an Aontais Eorpaigh

                  L 265/1

         CINNEADH CUR CHUN FEIDHME (AE) 2020/1188 ÓN gCOMHAIRLE
         an 6 Lúnasa 2020
         maidir le seoladh malartú uathoibrithe sonraí i ndáil le sonraí dachtalascópacha sa Ríocht Aontaithe
         TÁ COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Chinneadh 2008/615/CGB ón gComhairle an 23 Meitheamh 2008 maidir le dlús a chur le comhar trasteorann, go háirithe chun an sceimhlitheoireacht agus an choireacht trasteorann a chomhrac (1), agus go háirithe Airteagal 33 de,
         Ag féachaint don tuairim ó Pharlaimint na hEorpa (2),
         De bharr an mhéid seo a leanas:

                     (1)

                     I gcomhréir le hAirteagal 25(2) de Chinneadh 2008/615/CGB, ní féidir leis an soláthar sonraí pearsanta dá bhforáiltear faoin gCinneadh sin tarlú go dtí go mbeidh na forálacha ginearálta maidir le cosaint sonraí atá i gCaibidil 6 den Chinneadh sin curtha chun feidhme sa dlí náisiúnta ar chríocha na mBallstát a mbeidh baint acu leis an soláthar sin.

                     (2)

                     Foráiltear le hAirteagal 20 de Chinneadh 2008/616/CGB ón gComhairle (3) gur ar bhonn tuarascáil mheastóireachta arna bunú ar cheistneoir, cuairt mheastóireachta agus triail phíolótach atá comhlíonadh an choinníll dá dtagraítear in aithris 1 maidir le malartú uathoibrithe sonraí i gcomhréir le Caibidil 2 de Chinneadh 2008/615/CGB le fíorú.

                     (3)

                     I gcomhréir le pointe 1.1 de Chaibidil 4 den Iarscríbhinn a ghabhann le Cinneadh 2008/616/CGB, baineann an ceistneoir a dhréachtaigh an Mheitheal ábhartha de chuid na Comhairle le gach ceann de na malartuithe uathoibrithe sonraí agus tá sé le freagairt ag Ballstát a luaithe is dóigh leis go bhfuil na réamhriachtanais le haghaidh sonraí a chomhroinnt sa chatagóir sonraí ábhartha á gcomhlíonadh aige.

                     (4)

                     Tá an ceistneoir maidir le cosaint sonraí agus an ceistneoir maidir le malartú sonraí dachtalascópacha comhlánaithe ag an Ríocht Aontaithe.

                     (5)

                     Chuir an Ríocht Aontaithe, i bpáirt leis an nGearmáin, triail phíolótach rathúil i gcrích.

                     (6)

                     Tugadh cuairt mheastóireachta ar an Ríocht Aontaithe, agus rinne foireann meastóireachta na Gearmáine tuarascáil ar an gcuairt mheastóireachta agus chuir sí ar aghaidh í chuig an Meitheal ábhartha de chuid na Comhairle.

                     (7)

                     Tíolacadh tuarascáil fhoriomlán mheastóireachta, ina ndéantar achoimre ar thorthaí an cheistneora, na cuairte meastóireachta agus na trialach píolótaí maidir le malartú sonraí dachtalascópacha, don Chomhairle.

                     (8)

                     An 2 Nollaig 2019, tháinig an Chomhairle ar an tátal, tar éis di comhaontú na mBallstát uile atá faoi cheangal ag Cinneadh 2008/615/CGB a thabhairt dá haire, go bhfuil na forálacha ginearálta maidir le cosaint sonraí, a leagtar amach i gCaibidil 6 de Chinneadh 2008/615/CGB, curtha chun feidhme ina n‐iomláine ag an Ríocht Aontaithe. Anuas air sin, d’iarr an Chomhairle go ndéanfadh an Ríocht Aontaithe, faoin 15 Meitheamh 2020, athbhreithniú ar an mbeartas atá aici maidir le próifílí na n‐amhrastach a eisiamh ó mhalartú uathoibrithe sonraí dachtalascópacha, i bhfianaise na taithí oibríochtúla maidir le malartú sonraí dachtalascópacha agus mutatis mutandis i bhfianaise na míniúchán maidir le malartú sonraí DNA atá sa tuarascáil a rinneadh ar an gcuairt mheastóireachta.

                     (9)

                     Le litreacha dar dáta an 15 agus 19 Meitheamh 2020, thug an Ríocht Aontaithe fógra don Aontas Eorpach gur chinn Rialtas na tíre sin próifílí na n‐amhrastach a áireamh sna malartuithe uathoibrithe sonraí bithmhéadracha (DNA, agus de réir mar is iomchuí, méarloirg) faoi chuimsiú thacar sonraí inroinnte Prüm agus chuir sí in iúl go dtosódh sí ar an ngníomhaíocht is gá chun a cinneadh a chur chun feidhme maidir leis an Ríocht Aontaithe ina hiomláine.

                     (10)

                     Ag eascairt as an bhfaisnéis a chuir an Ríocht Aontaithe ar fáil i gcomhréir le Cinneadh Cur Chun Feidhme (AE) 2019/968 ón gComhairle (4), chuir an Ríocht Aontaithe sonraí DNA na n‐amhrastach ar fáil i gcomhréir le Cinneadh 2008/615/CGB. Sa chomhthéacs sin, is cuid de thacar sonraí inroinnte Prüm iad na sonraí uile DNA atá ar fáil d’údaráis forfheidhmithe dlí na Ríochta Aontaithe, tacar sonraí a cuireadh ar fáil d’údaráis forfheidhmithe dlí na mBallstát, agus prionsabal na hinfhaighteachta á urramú ina iomláine. Urramaítear prionsabal na hinfhaighteachta freisin a mhéid a bhaineann le sonraí dachtalascópacha. Ní eisiatar sonraí dachtalascópacha ar bith ó mhalartuithe sonraí bithmhéadracha leis an Ríocht Aontaithe.

                     (11)

                     Dá bhrí sin, chun críoch cuardaigh uathoibrithe sonraí dachtalascópacha, ba cheart an Ríocht Aontaithe a bheith i dteideal sonraí pearsanta a fháil agus a sholáthar de bhun Airteagal 9 de Chinneadh 2008/615/CGB.

                     (12)

                     Le hAirteagal 33 de Chinneadh 2008/615/CGB, tugtar cumhachtaí cur chun feidhme don Chomhairle chun go ndéanfar na bearta is gá a ghlacadh chun an Cinneadh sin a chur chun feidhme, go háirithe a mhéid a bhaineann le fáil agus soláthar sonraí pearsanta dá bhforáiltear faoin gCinneadh sin.

                     (13)

                     Ós rud é gur comhlíonadh na coinníollacha maidir le gníomhachtú na gcumhachtaí cur chun feidhme sin agus gur leanadh an nós imeachta a ghabhann leis, ba cheart Cinneadh Cur Chun Feidhme maidir le seoladh malartú uathoibrithe sonraí i ndáil le sonraí dachtalascópacha sa Ríocht Aontaithe a ghlacadh chun ligean don Ríocht Aontaithe sonraí pearsanta a fháil agus a sholáthar de bhun Airteagal 9 de Chinneadh 2008/615/CGB.

                     (14)

                     Tá an Danmhairg agus Éire faoi cheangal ag Cinneadh 2008/615/CGB agus, dá bhrí sin, tá siad rannpháirteach i nglacadh agus i gcur i bhfeidhm an Chinnidh seo lena gcuirtear Cinneadh 2008/615/CGB chun feidhme.

                     (15)

                     Faoin gComhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach (5), tá feidhm ag dlí an Aontais maidir leis an Ríocht Aontaithe agus sa Ríocht Aontaithe go dtí deireadh na hidirthréimhse. Tá an Ríocht Aontaithe faoi cheangal ag Cinneadh 2008/615/CGB agus, dá bhrí sin, tá sí rannpháirteach i gcur i bhfeidhm an Chinnidh seo lena gcuirtear Cinneadh 2008/615/CGB chun feidhme,

               TAR ÉIS AN CINNEADH SEO A GHLACADH:

            Airteagal 1
            Chun críocha sonraí dachtalascópacha a chuardachar bhonn uathoibrithe, tá an Ríocht Aontaithe i dteideal sonraí pearsanta a fháil agus a sholáthar de bhun Airteagal 9 de Chinneadh 2008/615/CGB amhail ón 11 Lúnasa 2020 agus i gcomhréir leis an gCinneadh sin.

            Airteagal 2
            Tiocfaidh an Cinneadh seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh feidhm ag an gCinneadh seo i gcomhréir leis na Conarthaí.

            Arna dhéanamh sa Bhruiséil, 6 Lúnasa 2020.

                  Thar ceann na Comhairle

                  An tUachtarán

               M. ROTH

            (1)  IO L 210, 6.8.2008, lch. 1.

            (2)  Tuairim an 13 Bealtaine 2020 (nár foilsíodh fós san Iris Oifigiúil).

            (3)  Cinneadh 2008/616/CGB ón gComhairle an 23 Meitheamh 2008 maidir le cur chun feidhme Chinneadh 2008/615/CGB maidir le dlús a chur le comhar trasteorann, go háirithe chun an sceimhlitheoireacht agus an choireacht trasteorann a chomhrac (IO L 210, 6.8.2008, lch. 12).

            (4)  Cinneadh Cur Chun Feidhme (AE) 2019/968 ón gComhairle an 6 Meitheamh 2019 maidir le seoladh malartú uathoibrithe sonraí i ndáil le sonraí DNA sa Ríocht Aontaithe (IO L 156, 13.6.2019, lch. 8).

            (5)  IO L 29, 31.1.2020, lch. 7.


title: Cinneadh Cur Chun Feidhme (AE) 2021/1168 ón gCoimisiún an 27 Aibreán 2021 lena mbunaítear liosta na suirbhéanna taighde sainordaitheacha ar muir agus na dtairseacha sainordaitheacha mar chuid de chlár ilbhliantúil an Aontais maidir le bailiú agus bainistiú na sonraí in earnálacha an iascaigh agus an dobharshaothraithe ó 2022

text:
                  16.7.2021

                  GA

                  Iris Oifigiúil an Aontais Eorpaigh

                  L 253/92

         CINNEADH CUR CHUN FEIDHME (AE) 2021/1168 ÓN gCOIMISIÚN
         an 27 Aibreán 2021
         lena mbunaítear liosta na suirbhéanna taighde sainordaitheacha ar muir agus na dtairseacha sainordaitheacha mar chuid de chlár ilbhliantúil an Aontais maidir le bailiú agus bainistiú na sonraí in earnálacha an iascaigh agus an dobharshaothraithe ó 2022
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2017/1004 ó Pharlaimint na hEorpa agus ón gComhairle an 17 Bealtaine 2017 maidir le creat Aontais a bhunú maidir le bailiú, bainistiú agus úsáid sonraí in earnáil an iascaigh agus maidir le tacaíocht a thabhairt do chomhairle eolaíochta a mhéid a bhaineann leis an gComhbheartas Iascaigh agus lena n-aisghairtear Rialachán (CE) Uimh. 199/2008 ón gComhairle (1), agus go háirithe an chéad fhomhír agus an tríú fomhír d’Airteagal 4(1) de,
         De bharr an mhéid seo a leanas:

                     (1)

                     Faoi Airteagal 25 de Rialachán (AE) Uimh. 1380/2013 ó Pharlaimint na hEorpa agus ón gComhairle (2), tá de cheanglas ar na Ballstáit sonraí bitheolaíocha, comhshaoil, teicniúla agus socheacnamaíocha a bhailiú, sonraí atá riachtanach le haghaidh bainistiú iascaigh.

                     (2)

                     Faoi Airteagal 4(1) de Rialachán (AE) 2017/1004, tá sé de cheanglas ar an gCoimisiún clár ilbhliantúil de chuid an Aontais a bhunú le haghaidh bhailiú, bhainistiú agus úsáid na sonraí in earnáil an iascaigh (Plean Ilbhliantúil an Aontais Eorpaigh).

                     (3)

                     Tá gá le Plean Ilbhliantúil an Aontais Eorpaigh chun go mbeidh na Ballstáit in ann a ngníomhaíochtaí bailithe sonraí a shonrú agus a phleanáil mar chuid dá bpleananna oibre náisiúnta. Leagtar amach ann liosta mionsonraithe de cheanglais sonraí maidir le bailiú agus bainistiú na sonraí bitheolaíocha, comhshaoil agus socheacnamaíocha, liostaítear suirbhéanna sainordaitheacha ar muir agus leagtar amach na tairseacha maidir le bailiú sonraí. Le Cinneadh Tarmligthe (AE) 2019/910 ón gCoimisiún (3) agus le Cinneadh Cur Chun Feidhme (AE) 2019/909 ón gCoimisiún (4), glacadh Plean Ilbhliantúil an Aontais Eorpaigh le haghaidh 2020-2021. Rachaidh an dá chinneadh in éag an 31 Nollaig 2021.

                     (4)

                     Bunaítear leis an gCinneadh sin, dá bhrí sin, liosta na suirbhéanna taighde sainordaitheacha ar muir agus na tairseacha ar faoina mbun nach bhfuil sé sainordaitheach do na Ballstáit sonraí a bhailiú faoina ngníomhaíochtaí iascaireachta agus dobharshaothraithe nó suirbhéanna ar muir a dhéanamh, dá dtagraítear in Airteagal 5(1)(b) agus (c) de Rialachán (AE) 2017/1004 ón 1 Eanáir 2022. Leagtar síos leis freisin limistéir na réigiún muirí chun críoch bailithe sonraí dá dtagraítear in Airteagal 9(11) de Rialachán (AE) 2017/1004.

                     (5)

                     Chuaigh an Coimisiún i gcomhairle leis na grúpaí ábhartha um chomhordú réigiúnach agus leis an gCoiste Eolaíoch, Teicniúil agus Eacnamaíoch um Iascach i gcomhréir le hAirteagal 4(2) de Rialachán (AE) 2017/1004.

                     (6)

                     Léifear an cinneadh seo i gcomhar le Cinneadh Tarmligthe (AE) 2021/1167 ón gCoimisiún (5) lena n-aisghairtear Cinneadh Tarmligthe (AE) 2019/910 agus lena leagtar síos socruithe mionsonraithe maidir le bailiú agus bainistiú sonraí bitheolaíocha, comhshaoil, teicniúla agus socheacnamaíocha ag na Ballstáit, dá dtagraítear in Airteagal 5(1)(a) de Rialachán (AE) 2017/1004, ón 1 Eanáir 2022.

                     (7)

                     Ar mhaithe le deimhneacht dhlíthiúil, ba cheart Cinneadh Cur Chun Feidhme (AE) 2019/909 a aisghairm le héifeacht ón 1 Eanáir 2022.

                     (8)

                     Tá na bearta dá bhforáiltear sa Chinneadh seo i gcomhréir leis an tuairim ón gCoiste Bainistíochta um Iascach agus Dobharshaothrú,

               TAR ÉIS AN CINNEADH SEO A GHLACADH:

            Airteagal 1
            San Iarscríbhinn a ghabhann leis an gCinneadh seo, leagtar amach liosta na suirbhéanna taighde sainordaitheacha ar muir, sainmhínithe na limistéar geografach is infheidhme maidir le bailiú sonraí iascaigh an Aontais, agus na tairseacha ar faoina mbun nach bhfuil sé sainordaitheach do na Ballstáit sonraí a bhailiú faoina ngníomhaíochtaí iascaireachta agus dobharshaothraithe nó suirbhéanna ar muir ó 2022. I dtaca le liosta na suirbhéanna agus na dtairseacha, is cuid de chlár ilbhliantúil an Aontais maidir le bailiú agus bainistiú sonraí in earnáil an iascaigh iad, dá dtagraítear i bpointí (b) agus (c) d’Airteagal 5(1) de Rialachán (AE) 2017/1004.

            Airteagal 2
            Aisghairtear Cinneadh Cur Chun Feidhme (AE) 2019/909.

            Airteagal 3
            Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2022.

            Arna dhéanamh sa Bhruiséil, 27 Aibreán 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 157, 20.6.2017, lch. 1.

            (2)  Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n-aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

            (3)  Cinneadh Tarmligthe (AE) 2019/910 ón gCoimisiún an 13 Márta 2019 lena mbunaítear clár ilbhliantúil an Aontais maidir le bailiú agus bainistiú sonraí bitheolaíocha, comhshaoil, teicniúla agus socheacnamaíocha in earnálacha an iascaigh agus an dobharshaothraithe (IO L 145, 4.6.2019, lch. 27).

            (4)  Cinneadh Cur Chun Feidhme (AE) 2019/909 ón gCoimisiún an 18 Feabhra 2019 lena mbunaítear liosta na suirbhéanna taighde sainordaitheacha agus na tairseacha chun críocha chlár ilbhliantúil an Aontais maidir le bailiú agus bainistiú sonraí in earnálacha an iascaigh agus an dobharshaothraithe (IO L 145, 4.6.2019, lch. 21).

            (5)  Cinneadh Tarmligthe (AE) 2021/1167 ón gCoimisiún an 27 Aibreán 2021 lena mbunaítear an creat ilbhliantúil Aontais maidir le bailiú agus bainistiú sonraí bitheolaíocha, comhshaoil, teicniúla agus socheacnamaíocha in earnáil an iascaigh agus san earnáil dobharshaothraithe ó 2022 (Féach leathanach 51 den Iris Oifigiúil seo).

            IARSCRÍBHINN
            CAIBIDIL I

               Suirbhéanna taighde ar muir

                        1.

                        Déanfar na suirbhéanna taighde ar muir a liostaítear i dtábla 1 thíos, ar a laghad, ach amháin má chinntear le hathbhreithniú eolaíoch ar shuirbhéanna nach bhfuil ceann amháin nó níos mó de na suirbhéanna sin iomchuí a thuilleadh chun eolas a chur ar fáil faoi stocmheasúnú agus bainistiú iascach. Is féidir suirbhéanna nua a chur leis an tábla ar bhonn na gcritéar céanna sin.
                        Sna pleananna oibre náisiúnta dá dtagraítear in Airteagal 21 de Rialachán (AE) Uimh. 508/2014 (1), leagfaidh na Ballstáit amach na suirbhéanna taighde ar muir atá le déanamh agus beidh siad freagrach as na suirbhéanna sin.
                        Le pleananna oibre náisiúnta na mBallstát nó le pleananna oibre réigiúnacha na mBallstát i gcás inarb infheidhme, áireofar go mbeidh leanúnachas ann le dearaí suirbhéanna roimhe seo.

                        2.

                        Níl sé sainordaitheach do na Ballstáit a bheith rannpháirteach (go fisiceach nó ar bhonn airgeadais) i suirbhéanna taighde ar muir a bhaineann le speiceas amháin i gcás:

                                    (a)

                                    inar lú ná 3 % de sciar an Bhallstáit sin de ghabháil iomlán incheadaithe an Aontais (TAC) maidir leis an bpríomh-spriocspeiceas (mar a liostaítear sa tábla) ach amháin má aontaítear ar leibhéal an réigiúin mhuirí ar thairseach eile atá suas le 5 %; nó

                                    (b)

                                    i gcás nach bhfuil aon socrú TAC ann, inar lú ná 3 % sciar an Bhallstáit sin de ghabhálacha iomlána an Aontais arna dtabhairt i dtír sna 3 bliana roimhe sin ach amháin má aontaítear, ar leibhéal an réigiúin mhuirí, ar thairseach eile atá suas go 5 %.

                        3.

                        Le haghaidh suirbhéanna ar ilspeiceas nó éiceachórais, is féidir na tairseacha a shocrú ar leibhéal an réigiúin mhuirí.

                        4.

                        Ballstáit a rannchuidíonn le suirbhéanna taighde idirnáisiúnta, déanfaidh siad a gcuid iarrachtaí a chomhordú laistigh den réigiún muirí céanna.

                           Tábla 1

                           Suirbhéanna taighde ar muir

                                       Ainm an tsuirbhé

                                       Acrainm

                                       Limistéar/limistéir

                                       Príomhspeicis a bhfuiltear ag díriú orthu

                                       Rialachas an ghrúpa um chomhordú réigiúnach (RCG)

                                       Muir Bhailt (limistéir ICES 3aS, 3b-d)

                                       Baltic International Trawl Survey [Suirbhé Tráil Idirnáisiúnta sa Mhuir Bhailt]

                                    BITS_Q1

                                    3aS, 3b-d

                                    BLL COD DAB FLE HER PLE TUR

                                    RCG maidir leis an Muir Bhailt

                                       Baltic International Trawl Survey [Suirbhé Tráil Idirnáisiúnta sa Mhuir Bhailt]

                                    BITS_Q4

                                    3aS, 3b-d

                                    BLL COD DAB FLE HER PLE TUR

                                       Baltic International Acoustic Survey [Fuaimshuirbhé Idirnáisiúnta sa Mhuir Bhailt] (fómhar)

                                    BIAS

                                    3a, 3b-d

                                    HER SPR

                                       Gulf of Riga Acoustic Herring Survey [Fuaimshuirbhé Scadáin sa Mhurascaill Ríge]

                                    GRAHS

                                    3d

                                    HER

                                       Sprat Acoustic Survey [Fuaimshuirbhé Saláin]

                                    SPRAS

                                    3d

                                    SPR

                                       Rügen Herring Larvae Survey [Suirbhé ar Larbhaí Scadáin Rügen]

                                    RHLS_DEU

                                    3d

                                    HER

                                       Fehmarn Juvenile Cod Survey [Suirbhé ar Throsc Fehmarn Óg]

                                    FEJUCS

                                    3c SD22

                                    COD

                                       An Mhuir Thuaidh agus an tArtach Thoir (limistéir ICES 1, 2, 3a, 4, 7d)

                                       Kattegat Cod Survey [Suirbhé ar Throsc Kattegat]

                                    CODS_Q4

                                    3a

                                    COD

                                    RCG maidir leis an Muir Thuaidh agus an tArtach Thoir

                                       International Bottom Trawl Survey [Suirbhé Idirnáisiúnta Tráil Grinnill]

                                    IBTS_Q1

                                    3a, 4

                                    COD FLE GUG HAD HER NOP PLE RJC RJM RJN RJR SPR SYC TUR WHG WIT

                                       International Bottom Trawl Survey [Suirbhé Idirnáisiúnta Tráil Grinnill]

                                    IBTS_Q3

                                    3a, 4

                                    COD HAD HER NOP PLE POK RJC RJH RJM RJN RJR SPR SYC TUR WHG WIT

                                       North Sea Beam Trawl Survey [Suirbhé Tráil Bhíoma sa Mhuir Thuaidh]

                                    BTS

                                    4b, 4c, 7d

                                    DAB PLE RJC RJE RJM SDV SOL SYC SYT TUR

                                       Demersal Young Fish Survey [Suirbhé ar Éisc Óga Ghrinnill]

                                    DYFS

                                    Cóstaí na Mara Thuaidh

                                    SOL

                                       Sole Net Survey [Suirbhé Eangaigh ar Shóil]

                                    SNS_NLD

                                    4b, 4c

                                    SOL TUR

                                       North Sea Sandeels Survey [Suirbhé ar Chorra Gainimh sa Mhuir Thuaidh]

                                    NSSS

                                    4a, 4b

                                    SAN

                                       International Ecosystem Survey in the Nordic Seas [Suirbhé Idirnáisiúnta ar Éiceachórais sna Farraigí Nordacha]

                                    ASH

                                    2a

                                    HER

                                       Mackerel Egg Survey [Suirbhé ar Uibheacha Ronnaigh] (tríbhliantúil)

                                    NSMEGS

                                    4

                                    MAC

                                       Herring Larvae Survey [Suirbhé ar Larbhaí Scadáin]

                                    IHLS

                                    4, 7d

                                    HER

                                       NS Herring Acoustic Survey [Fuaimshuirbhé ar Larbhaí Scadáin sa Mhuir Thuaidh]

                                    NHAS

                                    3a, 4, 6a

                                    HER SPR

                                       Nephrops UWTV survey [Suirbhé UWTV ar Chloicheáin]

                                    UWTV3-4, UWTV6, UWTV7, UWTV8, UWTV9

                                    3a, 4a, 4b

                                    NEP

                                       An tAtlantach Thuaidh (limistéir ICES 5-14 agus limistéir NAFO)

                                       International Redfish Trawl and Acoustic Survey [Suirbhé Tráil agus Fuaimshuirbhé Idirnáisiúnta ar Phéirsí Mara] (tríbhliantúil)

                                    REDTAS

                                    5a, 12, 14; NAFO SA 1-3

                                    REB

                                    RCG maidir leis an Muir Thuaidh agus an tArtach Thoir

                                       Flemish Cap Groundfish Survey [Suirbhé ar Éisc Ghrinnill Flemish Cap]

                                    FCGS

                                    3M

                                    AME COD GRE NOR RED ROU SHO

                                       Greenland Groundfish Survey [Suirbhé ar Éisc Ghrinnill sa Ghraonlainn]

                                    GGS

                                    14, NAFO SA1

                                    COD RED REG

                                    3LNO Groundfish Survey [Suirbhé ar Éisc Ghrinnill]

                                    PLATUXA_ESP

                                    NAFO 3LNO

                                    AME COD GRE NOR RED ROU THO WHI WIT YEL

                                       Western IBTS [IBTS Thiar] An ceathrú ráithe (lena n-áirítear suirbhé Porcupine)

                                    IBTS_Q4

                                    6a, 7, 8, 9a

                                    OCT MON ANK ANF BOC BSS COD CTL DGS GAG GFB HAD HER HKE HOM LDB MAC MEG LEZ LDB NEP PLE RJC RJM RJN RNG SDV SHO SQZ SYC WHG

                                    RCG maidir leis an Atlantach Thuaidh

                                       Western IBTS [IBTS Thiar] An chéad ráithe

                                    IBTS_Q1

                                    6a, 7a

                                    OCT COD CTL HAD HER HOM LEZ MAC NEP PLE RJC RJM RJN SDV SHO SYC WHG

                                    ISBCBTS Meán Fómhair

                                    ISBCBTS

                                    7afg

                                    PLE RJC RJE RJH RJM SDV SOL SYC

                                       Western Channel Beam Trawl Survey [Suirbhé Tráil Bhíoma i Muir nIocht Thiar]

                                    SWECOS_GBE

                                    7efgh

                                    RJB RJC RJE RJH RJM SDV SOL SYC

                                       Blue Whiting Survey [Suirbhé ar Fhaoitíní Gorma]

                                    IBWSS

                                    6, 7

                                    WHB

                                       International Mackerel and Horse Mackerel Egg Survey [Suirbhé Idirnáisiúnta ar Uibheacha Ronnaigh agus Bolmáin] (tríbhliantúil)

                                    MEGS

                                    6, 7, 8, 9a

                                    HOM MAC

                                       Sardine, Anchovy Horse Mackerel Acoustic Survey [Fuaimshuirbhé ar Shairdíní, Ainseabhaithe agus Bolmáin]

                                    SAHMAS

                                    8, 9

                                    ANE BOC HOM PIL

                                       Sardine DEPM [DEPM ar Shairdíní] (tríbhliantúil)

                                    SDEPM

                                    8c, 9a

                                    HOM PIL

                                       Spawning/Pre-spawning Herring/Boarfish Acoustic Survey [Fuaimshuirbhé ar Sceite/Réamhsceite Scadán/Torciasc]

                                    WESPAS_IRL

                                    6a, 7a-g

                                    BOC HER

                                       Biomass of Anchovy [Bithmhais na nAinseabhaithe]

                                    BIOMAN

                                    8

                                    ANE PIL

                                       Nephrops UWTV survey [Suirbhé UWTV ar Chloicheáin]

                                    UWTV11-13, UWTV14, UWTV15, UWTV16-17, UWTV19, UWTV20-22, UWTV30

                                    6a, 7a, 7b, 7ghj, 9a

                                    NEP LDB GFB SHO

                                       Nephrops Survey Offshore Portugal [Suirbhé ar Chloicheáin Amach ó Chósta na Portaingéile] (FU 28-29)

                                    NepS

                                    9a

                                    NEP

                                       Celtic Sea Herring Acoustic Survey [Fuaimshuirbhé ar Scadáin sna Farraigí Ceilteacha]

                                    CSHAS_IRL

                                    6a, 7gj

                                    HER

                                       Acoustic Survey on Sardine and Anchovy [Fuaimshuirbhé ar Shairdíní agus Ainseabhaithe]

                                    ECOCADIZ_ESP

                                    9a

                                    ANE

                                       Swept Area Trawl Survey for Mackerel [Suirbhé Tráil ar Achar Scuabtha le haghaidh Ronnach]

                                    IESSNS

                                    2, 3aN, 4, 5, 14

                                    MAC HER WHB

                                       Acoustic Survey for Juvenile Anchovy in the Bay of Biscay [Fuaimshuirbhé le haghaidh Ainseabhaithe Óga i mBá na Bioscáine]

                                    JUVENA_ESP

                                    8a-d

                                    ANE

                                       Bay of Biscay Demersal Resources Survey [Suirbhé ar Acmhainní Grinnill i mBá na Bioscáine]

                                    ORHAGO_Q4_FRA

                                    8ab

                                    SOL

                                       Deepwater Longline Survey [Suirbhé Spiléir Domhainmhara]

                                    PALPRO_ESP

                                    8c

                                    GFB

                                       Irish Anglerfish and Megrim Survey [Suirbhé ar Láimhínigh agus Scoilteáin Éireannacha]

                                    IAMS_IRL

                                    6a, 7

                                    MON ANK ANF
                                    MEG LEZ LDB

                                       Anglerfish and Megrim Survey [Suirbhé ar Láimhínigh agus Scoilteáin] (suirbhé tionscail-eolaíochta)

                                    SIAMISS_GBS

                                    4a, 4b, 6a, 6b

                                    ANF LEZ

                                       Western Channel Celtic Sea Pelagic Survey [Suirbhé Peiligeach i Muir nIocht Thiar agus sna Farraigí Ceilteacha]

                                    PELTIC

                                    7de

                                    PIL ANE SPR

                                       Herring Acoustic Survey [Fuaimshuirbhé Scadáin]

                                    ISAS

                                    7a

                                    HER

                                       An Mheánmhuir agus an Mhuir Dhubh

                                       Pan-Mediterranean Acoustic Survey [Fuaimshuirbhé Uile-Mheánmhara]

                                    MEDIAS

                                    FLG 1, 6, 7, 9, 10, 15, 16, 17, 18, 20, 22

                                    ANE PIL

                                    RCG maidir leis an Meánmhuir agus an Mhuir Dhubh

                                       Bottom Trawl Survey in Black Sea [Suirbhé Tráil Grinnill sa Mhuir Dhubh]

                                    BTSBS

                                    FLG 29

                                    DGS TUR WHG

                                       Pelagic Trawl Survey in Black Sea [Suirbhé Tráil Peiligeach sa Mhuir Dhubh]

                                    PTSBS

                                    FLG 29

                                    SPR

                                       International Bottom Trawl Survey in the Mediterranean [Suirbhé Tráil Grinnill Idirnáisiúnta sa Mheánmhuir]

                                    MEDITS

                                    FLG 1, 2, 3, 5, 6, 7, 8, 9, 10, 11, 15, 16, 17, 18, 19, 20, 22, 23, 25

                                    de réir an liosta spriocspeiceas ó lámhleabhar ábhartha MEDITS

                                       Beam Trawl Survey [Suirbhé Tráil Bhíoma] (FLG 17)

                                    SOLEMON

                                    FLG 17

                                    CTC MTS SOL

                                       Bluefin Tuna Larval Survey [Suirbhé ar Larbhaigh Tuinnín Ghoirm]

                                    TUNIBAL

                                    FLG 5, 6 (An Mhuir Bhailéarach)

                                    ALB BFT

                                    RCG maidir le limistéir pheiligeacha mhóra

                  CAIBIDIL II

               Tairseacha maidir leis an mbailiú sonraí

                        1.

                        Leis an gCaibidil seo, socraítear tairseacha le haghaidh bhailiú shonraí iascaigh an Aontais dá dtagraítear i gCinneadh Tarmligthe (AE) 2021/1167 ón gCoimisiún (2).

                        2.

                        Níl sé sainordaitheach do na Ballstáit sonraí bitheolaíocha a bhailiú ar stoic áirithe i gcás ina gcomhlíontar ceann de na coinníollacha seo a leanas:

                                    (a)

                                    is lú sciar an Bhallstáit sin den TAC ábhartha (aonar nó comhcheangailte) ná 10 % d’iomlán an Aontais, ach amháin má tá sciar na mBallstát lena mbaineann níos mó ná 25 % den TAC; nó

                                    (b)

                                    i gcás nach bhfuil aon TAC ann, is lú ná 10 % de mheánghabhálacha iomlána ábhartha an Aontais Eorpaigh iad gabhálacha iomlána stoic ar leith ag Ballstát arna dtabhairt i dtír le linn na 3 bliana roimhe sin; nó

                                    (c)

                                    is lú ná 200 tona gabhálacha iomlána bliantúla stoic ar leith ag Ballstát arna dtabhairt i dtír. Féadfaidh tairseach níos ísle a shainiú ag leibhéal an réigiúin mhuirí le haghaidh speicis a bhfuil riachtanas bainistithe sonrach acu.

                              I gcás ina sroichtear an tairseach comhchoiteann 25 % dá dtagraítear i bpointe (a), roinnfidh na Ballstáit lena mbaineann na cúraimí a bhaineann le bailiú na sonraí bitheolaíocha ar leibhéal an réigiúin mhuirí chun a áirithiú go gcumhdófar na stoic ábhartha trí shampláil i gcomhréir le riachtanais úsáideoirí deiridh.

                        3.

                        Is iad na tairseacha mar a leagtar amach i gceanglais Eagraíochtaí Réigiúnacha Bainistithe Iascaigh (RFMO) a mbeidh feidhm acu maidir le speicis faoin RFMO maidir le tuinnín.

                        4.

                        Ní bheidh feidhm ag aon tairseach maidir leis na speicis seo a leanas:

                                    (a)

                                    speicis dhédhrómacha; agus

                                    (b)

                                    speicis íogaire mar a shainmhínítear in Airteagal 6(8) de Rialachán (AE) 2019/1241 ón gComhairle (3).

                        5.

                        Ní bheidh feidhm ag aon tairseach maidir le meastacháin ghabhála a fháil ó ghabhálacha áineasa. Aontófar agus comhordófar ar leibhéal an réigiúin mhuirí na tairseacha maidir le sonraí bitheolaíocha a bhailiú ó ghabhálacha áineasa agus is ar riachtanais úsáideoirí deiridh a bheidh siad bunaithe.

                        6.

                        Gan dochar d’oibleagáidí sonracha idirnáisiúnta faoi na hEagraíochtaí Réigiúnacha Bainistithe Iascaigh, níl sé sainordaitheach sonraí bitheolaíocha a bhailiú i gcás inar lú ná 10 % sciar an Aontais de stoc a shaothraítear ar bhonn idirnáisiúnta.

                        7.

                        A mhéid a bhaineann le bailiú na sonraí eacnamaíocha, sóisialta agus comhshaoil maidir le dobharshaothrú:

                                    (a)

                                    níl sé sainordaitheach do na Ballstáit sonraí den chineál sin a bhailiú má tá táirgeadh dobharshaothraithe iomláin an Bhallstáit níos lú ná 1 % de thairgeadh dobharshaothraithe iomláin an Aontais de réir meáchain agus luacha araon;

                                    (b)

                                    níl sé sainordaitheach do na Ballstáit sonraí den chineál sin a bhailiú maidir le speicis a chuimsíonn níos lú ná 5 % de tháirgeadh dobharshaothraithe an Bhallstáit de réir meáchain agus luacha araon; agus

                                    (c)

                                    i gcás ina bhfuil táirgeadh dobharshaothraithe iomláin an Bhallstáit idir 1 % agus 2,5 % de tháirgeadh dobharshaothraithe iomláin an Aontais de réir meáchain agus luacha araon, féadfaidh an Ballstát sin modheolaíochtaí simplithe a úsáid chun sonraí den sórt sin a mheas.

                              Ríomhfar na tairseacha dá dtagraítear i bpointí (a), (b) agus (c) ar bhonn an fhoilseacháin Eurostat is déanaí faoi shonraí an Bhallstáit ábhartha.
                        Gan dochar do phointí (a), (b) agus (c), baileoidh na Ballstáit sonraí maidir le luach agus meáchan a dtáirgthe dobharshaothraithe, ar bhonn bliantúil.

                  CAIBIDIL III

               Srathú geografach de réir réigiúin

            Chun sonraí iascaigh an Aontais a shonraítear san Iarscríbhinn a ghabhann le Cinneadh Tarmligthe (AE) 2021/1167 a bhailiú, beidh feidhm ag na sainmhínithe ar na limistéir gheografacha maidir le réigiúin mhuirí a liostaítear i dtábla 2 thíos.

               Tábla 2

               Srathú geografach de réir réigiúin

                           Na limistéir ba cheart a bheith cumhdaithe chun críocha DCF

                           Réigiún

                           Réigiún Supra
                            (4)

                        Muir Bhailt (limistéar FAO 27)

                        Limistéir ICES 3b-d

                        Muir Bhailt

                        Muir Bhailt; An Mhuir Thuaidh; An tArtach Thoir; NAFO; uiscí leathnaithe an Iarthuaiscirt (limistéir ICES 5, 6 agus 7) agus uiscí leathnaithe an Iardheiscirt (limistéir ICES 10, 12 agus 14)

                        An tArtach Thoir, an Mhuir Ioruach, Muir Barents, Skagerrak agus Kattegat, an Mhuir Thuaidh agus an Mhuir nIocht Thoir,
                        An tAtlantach Thoir Thuaidh agus an Mhuir nIocht Thiar (limistéar FAO 27)

                        Limistéir ICES 1, 2, 3a, 4 agus 7d

                        An Mhuir Thuaidh agus an tArtach Thoir

                        Limistéir ICES 5, 6, 7 (ach amháin 7d), 8, 9, 10, 12 agus 14

                        An tAtlantach Thoir Thuaidh

                        An tAtlantach Thiar Thuaidh (limistéar FAO 21)

                        Limistéar Choinbhinsiún NAFO

                        Limistéir eile ina n-oibríonn soithigh de chuid an Aontais iascaigh lasmuigh d’uiscí an Aontais Eorpaigh agus atá faoi oibleagáidí maidir le tuairisciú le hEagraíochtaí Réigiúnacha Bainistithe Iascaigh (RFMO) nó comhlachtaí réigiúnacha iascaigh dar páirtí conarthach nó breathnóir é an Aontas.

                        An tAtlantach Thoir Láir (limistéar FAO 34)

                        Limistéar Choinbhinsiún CECAF

                        Réigiúin eile

                        An tAtlantach Thiar Láir (limistéar FAO 31)

                        Limistéar Choinbhinsiún WECAFC (*1)

                        An tAtlantach Thoir Theas (limistéar FAO 47)

                        Limistéar Choinbhinsiún SEAFO

                        An tAigéan Ciúin Theas (limistéir FAO 81 agus 87)

                        Limistéar Choinbhinsiún SPRFMO

                        An tAigéan Atlantach agus na farraigí máguaird (FAO 21, 27, 31, 37, 41, 47, 34, 48)

                        Limistéar Choinbhinsiún ICCAT

                        An tAigéan Indiach (limistéir FAO 51 agus 57)

                        Limistéar Choinbhinsiún IOTC

                        An tAigéan Indiach (limistéir FAO 51 agus 57)

                        Limistéar Choinbhinsiún SIOFA

                        An tAigéan Indiach (limistéir FAO 51 agus 57)

                        Limistéar Choinbhinsiún CCSBT

                        An tAigéan Ciúin Thiar Láir (limistéar FAO 71)

                        Limistéar Choinbhinsiún WCPFC

                        An tAigéan Ciúin Thoir Láir (limistéir FAO 77 agus 87)

                        Limistéar Choinbhinsiún IATTC

                        An tAigéan Antartach agus an tAigéan Indiach Theas (limistéir FAO 48, 58 agus 88)

                        Limistéar Choinbhinsiún CAMLR

                        Na réigiúin is forimeallaí san Aontas Eorpach

                        Uiscí an Aontais Eorpaigh mórthimpeall Mayotte agus oileáin la Réunion

                        Na réigiúin is forimeallaí

                        Uiscí an Aontais Eorpaigh mórthimpeall Ghuáin na Fraince, Martinique, na hOileáin Guadalúipe

                        Uiscí an Aontais Eorpaigh mórthimpeall na nAsór (FAO 27.10.a.2)

                        Muir Bhailt; An Mhuir Thuaidh; An tArtach Thoir; NAFO; uiscí leathnaithe an Iarthuaiscirt (limistéir ICES 5, 6 agus 7) agus uiscí leathnaithe an Iardheiscirt (limistéir ICES 10, 12 agus 14)

                        Uiscí an Aontais Eorpaigh mórthimpeall Mhaidéara agus na nOileán Canárach (FAO 34.1.2)

                        An Mheánmhuir agus an Mhuir Dhubh (limistéar FAO 37)

                        GFCM FGL 1-29

                        An Mheánmhuir agus an Mhuir Dhubh

                        An Mheánmhuir agus an Mhuir Dhubh

               (1)  Rialachán (AE) Uimh. 508/2014 ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh agus lena n-aisghairtear Rialacháin (CE) Uimh. 2328/2003, (CE) Uimh. 861/2006, (CE) Uimh. 1198/2006 agus (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle (IO L 149, 20.5.2014, lch. 1).

               (2)  Cinneadh Tarmligthe (AE) 2021/1167 ón gCoimisiún an 27 Aibreán 2021 lena mbunaítear an creat ilbhliantúil Aontais maidir le bailiú agus bainistiú sonraí bitheolaíocha, comhshaoil, teicniúla agus socheacnamaíocha in earnáil an iascaigh agus san earnáil dobharshaothraithe ó 2022 (IO L 253 …… 51).

               (3)  Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascach a chaomhnú agus le héiceachórais mhara a chosaint trí bhearta teicniúla, lena leasaítear Rialacháin (CE) Uimh. 1967/2006, (CE) Uimh. 1224/2009 ón gComhairle agus Rialacháin (AE) Uimh. 1380/2013, (AE) 2016/1139, (AE) 2018/973, (AE) 2019/472 agus (AE) 2019/1022 ó Pharlaimint na hEorpa agus ón gComhairle, agus lena n-aisghairtear Rialacháin (CE) Uimh. 894/97, (CE) Uimh. 850/98, (CE) Uimh. 2549/2000, (CE) Uimh. 254/2002, (CE) Uimh. 812/2004 agus (CE) Uimh. 2187/2005 ón gComhairle (IO L 198, 25.7.2019, lch. 105).

               (4)  Aon soitheach nach bhfuil i mbun iascaireacht fhadraoin, leithdháilfear é chuig réigiún supra bunaithe ar an líon laethanta ar muir (níos mó ná 50 %) a caitheadh sa réigiún supra.

               (*1)  lena n-eisiatar uiscí an Aontais Eorpaigh


title: Cinneadh Cur Chun Feidhme (AE) 2021/1380 ón gCoimisiún an 19 Lúnasa 2021 lena leagtar síos gur coibhéiseach iad deimhnithe COVID-19 arna n-eisiúint ag an Úcráin leis na deimhnithe arna n-eisiúint i gcomhréir le Rialachán (AE) 2021/953 ó Pharlaimint na hEorpa agus ón gComhairle, chun an ceart chun saorghluaiseachta a éascú laistigh den Aontas (Téacs atá ábhartha maidir le LEE)

text:
                  20.8.2021

                  GA

                  Iris Oifigiúil an Aontais Eorpaigh

                  L 297/35

         CINNEADH CUR CHUN FEIDHME (AE) 2021/1380 ÓN gCOIMISIÚN
         an 19 Lúnasa 2021
         lena leagtar síos gur coibhéiseach iad deimhnithe COVID-19 arna n-eisiúint ag an Úcráin leis na deimhnithe arna n-eisiúint i gcomhréir le Rialachán (AE) 2021/953 ó Pharlaimint na hEorpa agus ón gComhairle, chun an ceart chun saorghluaiseachta a éascú laistigh den Aontas
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2021/953 ó Pharlaimint na hEorpa agus ón gComhairle an 14 Meitheamh 2021 maidir le creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (Deimhniú Digiteach COVID AE) a eisiúint agus a fhíorú, agus chun go nglacfaí leo, chun an tsaorghluaiseacht a éascú le linn phaindéim COVID-19 (1), agus go háirithe Airteagal 8(2) de,
         De bharr an mhéid seo a leanas:

                     (1)

                     Le Rialachán (AE) 2021/953, leagtar síos creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (“Deimhniú Digiteach COVID AE”) a eisiúint agus a fhíorú agus chun go nglacfaí leo, ionas go n-éascófar do na sealbhóirí a gceart chun saorghluaiseachta a fheidhmiú le linn phaindéim COVID-19. Leis an Rialachán sin, rannchuideofar freisin le héascú a dhéanamh ar dheireadh a chur de réir a chéile agus ar mhodh comhordaithe le srianta ar an tsaorghluaiseacht a chuir na Ballstáit i bhfeidhm, i gcomhréir le dlí an Aontais, chun leathadh SARS-CoV-2 a theorannú.

                     (2)

                     Le Rialachán (AE) 2021/953, ceadaítear glacadh le deimhnithe COVID-19 arna n-eisiúint ag tríú tíortha do shaoránaigh den Aontas agus dá mbaill teaghlaigh i gcás ina gcinnfidh an Coimisiún gur i gcomhréir le caighdeáin a mheastar a bheith coibhéiseach leis na caighdeáin arna mbunú de bhun an Rialacháin sin a eisítear na deimhnithe COVID-19. Thairis sin, i gcomhréir le Rialachán (AE) 2021/954 ó Pharlaimint na hEorpa agus ón gComhairle (2), ní mór do na Ballstáit na rialacha a leagtar síos i Rialachán (AE) 2021/953 a chur i bhfeidhm maidir le náisiúnaigh tríú tír nach dtagann faoi raon feidhme an Rialacháin sin, ach atá ag fanacht go dleathach nó a bhfuil cónaí orthu go dleathach ina gcríoch agus atá i dteideal taisteal chuig Ballstáit eile i gcomhréir le dlí an Aontais. Dá bhrí sin, aon fhionnachtain choibhéise a leagtar síos sa Chinneadh seo, ba cheart feidhm a bheith aici maidir le deimhnithe vacsaínithe COVID-19 arna n-eisiúint ag an Úcráin do shaoránaigh den Aontas agus dá mbaill teaghlaigh. Mar an gcéanna, ar bhonn Rialachán (AE) 2021/954, ba cheart feidhm a bheith ag na fionnachtana coibhéise sin freisin maidir le deimhnithe vacsaínithe COVID-19 arna n-eisiúint ag an Úcráin do náisiúnaigh tríú tír atá ag fanacht go dleathach nó a bhfuil cónaí orthu go dleathach i gcríoch na mBallstát faoi na coinníollacha a leagtar síos sa Rialachán sin.

                     (3)

                     An 16 Iúil 2021, chuir an Úcráin faisnéis mhionsonraithe ar fáil don Choimisiún maidir le heisiúint deimhnithe idir-inoibritheacha COVID-19 i ndáil le vacsaíniú, tástáil agus téarnamh faoin gcóras dar teideal “Single State portal of electronic services” (Tairseach agus feidhmchlár móibíleach Diia). Chuir an Úcráin in iúl don Choimisiún go measann sí go bhfuil a deimhnithe COVID-19 á n-eisiúint i gcomhréir le caighdeán agus córas teicneolaíochta atá idir-inoibritheach leis an gcreat iontaoibhe a bunaíodh le Rialachán (AE) 2021/953, agus ar caighdeán agus córas teicneolaíochta iad lena bhfágtar gur féidir barántúlacht, bailíocht agus sláine na ndeimhnithe a fhíorú. I ndáil leis sin, chuir an Úcráin in iúl don Choimisiún go bhfuil na sonraí a leagtar amach san Iarscríbhinn a ghabhann le Rialachán (AE) 2021/953 ar áireamh sna deimhnithe COVID-19 arna n-eisiúint ag an Úcráin i gcomhréir leis an gcóras “Single State portal of electronic services” (Tairseach agus feidhmchlár móibíleach Diia).

                     (4)

                     An 4 Lúnasa 2021, i ndiaidh iarraidh a fháil ón Úcráin, rinne an Coimisiún tástálacha teicniúla a léirigh go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Úcráin i gcomhréir leis an gcóras “Single State portal of electronic services” (Tairseach agus feidhmchlár móibíleach Diia), ar córas é atá idir-inoibritheach leis an gcreat iontaoibhe a bunaíodh le Rialachán (AE) 2021/953, rud a fhágann gur féidir barántúlacht, bailíocht agus sláine na ndeimhnithe a fhíorú. Dheimhnigh an Coimisiún freisin go bhfuil na sonraí is gá ar áireamh sna deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Úcráin i gcomhréir leis an gcóras “Single State portal of electronic services” (Tairseach agus feidhmchlár móibíleach Diia).

                     (5)

                     Ina theannta sin, chuir an Úcráin in iúl don Choimisiún go n-eiseodh sí deimhnithe vacsaínithe idir-inoibritheacha le haghaidh vacsaíní COVID-19. Ar na vacsaíní sin faoi láthair tá Vaxzevria, Comirnaty, Spikevax, vacsaín Janssen i gcoinne COVID-19, vacsaín Coronavac (Vero Cell) Díghníomhaithe i gcoinne COVID-19, Covishield, agus NVX-CoV2373.

                     (6)

                     Chuir an Úcráin in iúl don Choimisiún freisin nach n-eiseoidh sí deimhnithe tástála idir-inoibritheacha ach amháin i ndáil le tástálacha aimpliúcháin aigéid núicléasaigh nó i ndáil le mearthástálacha antaiginí a liostaítear sa liosta coiteann cothrom le dáta de mhearthástálacha antaigíní COVID-19 arna gcomhaontú ag an gCoiste Slándála Sláinte ar bhonn Mholadh ón gComhairle an 21 Eanáir 2021 (3), ar Coiste é a bunaíodh le hAirteagal 17 de Chinneadh Uimh. 1082/2013/AE ó Pharlaimint na hEorpa agus ón gComhairle (4).

                     (7)

                     Thairis sin, chuir an Úcráin in iúl don Choimisiún go n-eisíonn sí deimhnithe idir-inoibritheacha i ndáil le téarnamh ar a luaithe 14 lá tar éis tástáil dhearfach. Tá na deimhnithe sin bailí ar feadh tréimhse nach faide ná 180 lá tar éis dháta na chéad tástála dearfaí.

                     (8)

                     Chuir an Úcráin in iúl don Choimisiún freisin go nglacann sí le deimhnithe i ndáil le vacsaíniú, tástáil agus téarnamh arna n-eisiúint ag na Ballstáit, tíortha LEE, agus tíortha eile a nglactar cinneadh cur chun feidhme ina leith de bhun Airteagal 8(2) de Rialachán (AE) 2021/953. Maidir le daoine a bhfuil Deimhniú Digiteach COVID AE acu lena ndearbhaítear tástáil dhiúltach NAAT agus Deimhniú Digiteach COVID AE lena ndearbhaítear tástáil dhiúltach RAT, chuir an Úcráin in iúl don Choimisiún go bhfuil cead ag na daoine sin dul isteach san Úcráin, ach go gceanglaítear orthu tástáil bhreise NAAT\RAT a dhéanamh laistigh de 72 uair an chloig, rud a cheanglaítear ar shaoránaigh na hÚcráine freisin.

                     (9)

                     Ina theannta sin, chuir an Úcráin in iúl don Choimisiún go bpróiseálfaí na sonraí pearsanta atá san áireamh sna deimhnithe chun stádas vacsaínithe, stádas tástála agus stádas téarnaimh an tsealbhóra a fhíorú agus a dheimhniú agus chuige sin amháin nuair a bheidh deimhnithe á bhfíorú ag fíoraitheoirí san Úcráin, agus nach gcoinneofar na sonraí pearsanta ina dhiaidh sin.

                     (10)

                     Dá réir sin, comhlíontar na heilimintí is gá chun a shuí go bhfuil na deimhnithe COVID-19 arna n-eisiúint ag an Úcráin i gcomhréir leis an gcóras “Single State portal of electronic services” (Tairseach agus feidhmchlár móibíleach Diia) le meas mar dheimhnithe atá coibhéiseach leis na deimhnithe arna n-eisiúint i gcomhréir le Rialachán (AE) 2021/953.

                     (11)

                     Dá bhrí sin, na deimhnithe COVID-19 arna n-eisiúint ag an Úcráin i gcomhréir leis an gcóras “Single State portal of electronic services” (Tairseach agus feidhmchlár móibíleach Diia), ba cheart glacadh leis na deimhnithe sin faoi na coinníollacha dá dtagraítear in Airteagal 5(5), Airteagal 6(5) agus Airteagal 7(8) de Rialachán (AE) 2021/953.

                     (12)

                     Chun go mbeidh an Cinneadh seo oibríochtúil, ba cheart an Úcráin a nascadh leis an gcreat iontaoibhe maidir le Deimhniú Digiteach COVID AE arna bhunú le Rialachán (AE) 2021/953.

                     (13)

                     Ar mhaithe le leas an Aontais a chosaint, go háirithe i réimse na sláinte poiblí, féadfaidh an Coimisiún a chumhachtaí a úsáid chun an Cinneadh seo a chur ar fionraí nó a fhoirceannadh i gcás nach gcomhlíonfar na coinníollacha in Airteagal 8(2) de Rialachán (AE) 2021/953 a thuilleadh.

                     (14)

                     I bhfianaise an ghá atá ann an Úcráin a nascadh leis an gcreat iontaoibhe maidir le Deimhniú Digiteach COVID AE a luaithe is féidir, an creat iontaoibhe arna bhunú le Rialachán (AE) 2021/953, ba cheart don Chinneadh seo teacht i bhfeidhm lá a fhoilsithe in Iris Oifigiúil an Aontais Eorpaigh.

                     (15)

                     Na bearta dá bhforáiltear sa Chinneadh seo, is bearta iad atá i gcomhréir leis an tuairim ón gCoiste a bunaíodh le hAirteagal 14 de Rialachán (AE) 2021/953,

               TAR ÉIS AN CINNEADH SEO A GHLACADH:

            Airteagal 1
            Chun an ceart chun saorghluaiseachta a éascú laistigh den Aontas, measfar go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Úcráin i gcomhréir leis an gcóras “Single State portal of electronic services” (Tairseach agus feidhmchlár móibíleach Diia) ina ndeimhnithe atá coibhéiseach leis na deimhnithe arna n-eisiúint i gcomhréir le Rialachán (AE) 2021/953.

            Airteagal 2
            Déanfar an Úcráin a nascadh leis an gcreat iontaoibhe maidir le Deimhniú Digiteach COVID AE arna bhunú le Rialachán (AE) 2021/953.

            Airteagal 3
            Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 19 Lúnasa 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 211, 15.6.2021, lch. 1.

            (2)  Rialachán (AE) 2021/954 ó Pharlaimint na hEorpa agus ón gComhairle an 14 Meitheamh 2021 maidir le creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (Deimhniú Digiteach COVID AE) a eisiúint maidir le náisiúnaigh tríú tír atá ag fanacht go dleathach nó a bhfuil cónaí orthu go dleathach ar chríocha na mBallstát le linn phaindéim COVID-19 agus chun iad a fhíorú, agus chun go nglacfaí leo (IO L 211, 15.6.2021, lch. 24).

            (3)  Moladh ón gComhairle an 21 Eanáir 2021 maidir le creat comhchoiteann i ndáil le húsáid agus bailíochtú mearthástálacha antaiginí agus le haitheantas frithpháirteach a thabhairt do thorthaí tástála COVID-19 san Aontas (IO C 24, 22.1.2021, lch. 1).

            (4)  Cinneadh Uimh. 1082/2013/AE ó Pharlaimint na hEorpa agus ón gComhairle an 22 Deireadh Fómhair 2013 maidir le mórbhagairtí trasteorann ar an tsláinte agus lena n-aisghairtear Cinneadh Uimh. 2119/98/CE (IO L 293, 5.11.2013, lch. 1).


title: Cinneadh Cur Chun Feidhme (AE) 2021/1381 ón gCoimisiún an 19 Lúnasa 2021 lena leagtar síos gur coibhéiseach iad deimhnithe COVID-19 arna n-eisiúint ag Poblacht na Macadóine Thuaidh leis na deimhnithe arna n-eisiúint i gcomhréir le Rialachán (AE) 2021/953 ó Pharlaimint na hEorpa agus ón gComhairle, chun an ceart chun saorghluaiseachta a éascú laistigh den Aontas (Téacs atá ábhartha maidir le LEE)

text:
                  20.8.2021

                  GA

                  Iris Oifigiúil an Aontais Eorpaigh

                  L 297/38

         CINNEADH CUR CHUN FEIDHME (AE) 2021/1381 ÓN gCOIMISIÚN
         an 19 Lúnasa 2021
         lena leagtar síos gur coibhéiseach iad deimhnithe COVID-19 arna n-eisiúint ag Poblacht na Macadóine Thuaidh leis na deimhnithe arna n-eisiúint i gcomhréir le Rialachán (AE) 2021/953 ó Pharlaimint na hEorpa agus ón gComhairle, chun an ceart chun saorghluaiseachta a éascú laistigh den Aontas
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2021/953 ó Pharlaimint na hEorpa agus ón gComhairle an 14 Meitheamh 2021 maidir le creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (Deimhniú Digiteach COVID AE) a eisiúint agus a fhíorú, agus chun go nglacfaí leo, chun an tsaorghluaiseacht a éascú le linn phaindéim COVID-19 (1), agus go háirithe Airteagal 8(2) de,
         De bharr an mhéid seo a leanas:

                     (1)

                     Le Rialachán (AE) 2021/953, leagtar síos creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (“Deimhniú Digiteach COVID AE”) a eisiúint agus a fhíorú agus chun go nglacfaí leo, ionas go n-éascófar do na sealbhóirí a gceart chun saorghluaiseachta a fheidhmiú le linn phaindéim COVID-19. Leis an Rialachán sin, rannchuideofar freisin le héascú a dhéanamh ar dheireadh a chur de réir a chéile agus ar mhodh comhordaithe le srianta ar an tsaorghluaiseacht a chuir na Ballstáit i bhfeidhm, i gcomhréir le dlí an Aontais, chun leathadh SARS-CoV-2 a theorannú.

                     (2)

                     Le Rialachán (AE) 2021/953, ceadaítear glacadh le deimhnithe COVID-19 arna n-eisiúint ag tríú tíortha do shaoránaigh den Aontas agus dá mbaill teaghlaigh i gcás ina gcinnfidh an Coimisiún gur i gcomhréir le caighdeáin a mheastar a bheith coibhéiseach leis na caighdeáin arna mbunú de bhun an Rialacháin sin a eisítear na deimhnithe COVID-19. Thairis sin, i gcomhréir le Rialachán (AE) 2021/954 ó Pharlaimint na hEorpa agus ón gComhairle (2), ní mór do na Ballstáit na rialacha a leagtar síos i Rialachán (AE) 2021/953 a chur i bhfeidhm maidir le náisiúnaigh tríú tír nach dtagann faoi raon feidhme an Rialacháin sin, ach atá ag fanacht go dleathach nó a bhfuil cónaí orthu go dleathach ina gcríoch agus atá i dteideal taisteal chuig Ballstáit eile i gcomhréir le dlí an Aontais. Dá bhrí sin, aon fhionnachtain choibhéise a leagtar síos sa Chinneadh seo, ba cheart feidhm a bheith aici maidir le deimhnithe COVID-19 i ndáil le vacsaíniú, tástáil agus téarnamh arna n-eisiúint ag Poblacht na Macadóine Thuaidh do shaoránaigh den Aontas agus dá mbaill teaghlaigh. Mar an gcéanna, ar bhonn Rialachán (AE) 2021/954, ba cheart feidhm a bheith ag na fionnachtana coibhéise sin freisin maidir le deimhnithe COVID-19 i ndáil le vacsaíniú, tástáil agus téarnamh arna n-eisiúint ag Poblacht na Macadóine Thuaidh do náisiúnaigh tríú tír atá ag fanacht go dleathach nó a bhfuil cónaí orthu go dleathach i gcríoch na mBallstát faoi na coinníollacha a leagtar síos sa Rialachán sin.

                     (3)

                     An 8 Iúil 2021, chuir an Mhacadóin Thuaidh faisnéis ar fáil don Choimisiún maidir le heisiúint deimhnithe COVID-19 idir-inoibritheacha i ndáil le vacsaíniú, tástáil agus téarnamh faoin gCóras Náisiúnta Ríomhshláinte. Chuir an Mhacadóin Thuaidh in iúl don Choimisiún go measann sí go bhfuil a deimhnithe COVID-19 i ndáil le vacsaíniú, tástáil agus téarnamh á n-eisiúint i gcomhréir le caighdeán agus córas teicneolaíochta atá idir-inoibritheach leis an gcreat iontaoibhe a bunaíodh le Rialachán (AE) 2021/953, agus ar caighdeán agus córas teicneolaíochta iad lena bhfágtar gur féidir barántúlacht, bailíocht agus sláine na ndeimhnithe a fhíorú. I dtaca leis sin, chuir an Mhacadóin Thuaidh in iúl don Choimisiún go bhfuil na sonraí dá dtagraítear san Iarscríbhinn a ghabhann le Rialachán (AE) 2021/953 san áireamh sna deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Macadóin Thuaidh i gcomhréir leis an gCóras Náisiúnta Ríomhshláinte.

                     (4)

                     An 26 Iúil 2021, i ndiaidh iarraidh a fháil ón Macadóin Thuaidh, rinne an Coimisiún tástálacha teicniúla a léirigh go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Macadóin Thuaidh i gcomhréir leis an gCóras Náisiúnta Ríomhshláinte, ar córas é atá idir-inoibritheach leis an gcreat iontaoibhe a bunaíodh le Rialachán (AE) 2021/953, rud a fhágann gur féidir barántúlacht, bailíocht agus sláine na ndeimhnithe a fhíorú. Dheimhnigh an Coimisiún freisin go bhfuil na sonraí is gá san áireamh sna deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Macadóin Thuaidh i gcomhréir leis an gCóras Náisiúnta Ríomhshláinte.

                     (5)

                     Ina theannta sin, chuir an Mhacadóin Thuaidh in iúl don Choimisiún go n-eiseodh sí deimhnithe vacsaínithe idir-inoibritheacha le haghaidh na vacsaíní seo a leanas i gcoinne COVID-19: Vaxzevria, Comirnaty, Sputnik V, Sinopharm agus Sinovac.

                     (6)

                     Thairis sin, chuir an Mhacadóin Thuaidh in iúl don Choimisiún nach n-eiseodh sí deimhnithe tástála idir-inoibritheacha ach amháin i ndáil le tástálacha aimpliúcháin aigéid núicléasaigh nó i ndáil le mearthástálacha antaiginí a liostaítear sa liosta coiteann cothrom le dáta de mhearthástálacha antaigíní COVID-19 arna gcomhaontú ag an gCoiste Slándála Sláinte ar bhonn Mholadh ón gComhairle an 21 Eanáir 2021 (3), ar Coiste é a bunaíodh le hAirteagal 17 de Chinneadh Uimh. 1082/2013/AE ó Pharlaimint na hEorpa agus ón gComhairle (4).

                     (7)

                     Chuir an Mhacadóin Thuaidh in iúl don Choimisiún freisin go nglacann sí le deimhnithe i ndáil le vacsaíniú, tástáil agus téarnamh arna n-eisiúint ag na Ballstáit, tíortha LEE, agus tíortha eile a nglactar cinneadh cur chun feidhme ina leith de bhun Airteagal 8(2) de Rialachán (AE) 2021/953.

                     (8)

                     Ina theannta sin, chuir an Mhacadóin Thuaidh in iúl don Choimisiún go bpróiseálfaí na sonraí pearsanta atá san áireamh sna deimhnithe chun stádas vacsaínithe, stádas tástála agus stádas téarnaimh an tsealbhóra a fhíorú agus a dheimhniú agus chuige sin amháin nuair a bheidh deimhnithe a bhfíorú ag fíoraitheoirí sa Mhacadóin Thuaidh, agus nach gcoinneofar na sonraí pearsanta ina dhiaidh sin.

                     (9)

                     Dá réir sin, comhlíontar na heilimintí is gá chun a shuí go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Macadóin Thuaidh i gcomhréir leis an gCóras Náisiúnta Ríomhshláinte le meas mar dheimhnithe atá coibhéiseach leis na deimhnithe arna n-eisiúint i gcomhréir le Rialachán (AE) 2021/953.

                     (10)

                     Dá bhrí sin, na deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Macadóin Thuaidh i gcomhréir leis an gCóras Náisiúnta Ríomhshláinte, ba cheart glacadh leo faoi na coinníollacha dá dtagraítear in Airteagal 5(5), Airteagal 6(5) agus Airteagal 7(8) de Rialachán (AE) 2021/953.

                     (11)

                     Chun go mbeidh an Cinneadh seo oibríochtúil, ba cheart an Mhacadóin Thuaidh a nascadh leis an gcreat iontaoibhe maidir le Deimhniú Digiteach COVID AE a bunaíodh le Rialachán (AE) 2021/953.

                     (12)

                     Ar mhaithe le leas an Aontais a chosaint, go háirithe i réimse na sláinte poiblí, féadfaidh an Coimisiún a chumhachtaí a úsáid chun an Cinneadh seo a chur ar fionraí nó a fhoirceannadh i gcás nach gcomhlíonfar na coinníollacha in Airteagal 8(2) de Rialachán (AE) 2021/953 a thuilleadh.

                     (13)

                     I bhfianaise an ghá atá ann an Mhacadóin Thuaidh a nascadh leis an gcreat iontaoibhe maidir le Deimhniú Digiteach COVID AE a luaithe is féidir, an creat iontaoibhe arna bhunú le Rialachán (AE) 2021/953, ba cheart don Chinneadh seo teacht i bhfeidhm lá a fhoilsithe in Iris Oifigiúil an Aontais Eorpaigh.

                     (14)

                     Na bearta dá bhforáiltear sa Chinneadh seo, is bearta iad atá i gcomhréir leis an tuairim ón gCoiste a bunaíodh le hAirteagal 14 de Rialachán (AE) 2021/953,

               TAR ÉIS AN CINNEADH SEO A GHLACADH:

            Airteagal 1
            Chun an ceart chun saorghluaiseachta a éascú laistigh den Aontas, measfar go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag an Macadóin Thuaidh i gcomhréir leis an gCóras Náisiúnta Ríomhshláinte ina ndeimhnithe atá coibhéiseach leis na deimhnithe arna n-eisiúint i gcomhréir le Rialachán (AE) 2021/953.

            Airteagal 2
            Déanfar an Mhacadóin Thuaidh a nascadh leis an gcreat iontaoibhe maidir le Deimhniú Digiteach COVID AE a bunaíodh le Rialachán (AE) 2021/953.

            Airteagal 3
            Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 19 Lúnasa 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 211, 15.6.2021, lch. 1.

            (2)  Rialachán (AE) 2021/954 ó Pharlaimint na hEorpa agus ón gComhairle an 14 Meitheamh 2021 maidir le creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (Deimhniú Digiteach COVID AE) a eisiúint maidir le náisiúnaigh tríú tír atá ag fanacht go dleathach nó a bhfuil cónaí orthu go dleathach ar chríocha na mBallstát le linn phaindéim COVID-19 agus chun iad a fhíorú, agus chun go nglacfaí leo (IO L 211, 15.6.2021, lch. 24).

            (3)  Moladh ón gComhairle an 21 Eanáir 2021 maidir le creat comhchoiteann i ndáil le húsáid agus bailíochtú mearthástálacha antaiginí agus le haitheantas frithpháirteach a thabhairt do thorthaí tástála COVID-19 san Aontas (IO C 24, 22.1.2021, lch. 1).

            (4)  Cinneadh Uimh. 1082/2013/AE ó Pharlaimint na hEorpa agus ón gComhairle an 22 Deireadh Fómhair 2013 maidir le mórbhagairtí trasteorann ar an tsláinte agus lena n-aisghairtear Cinneadh Uimh. 2119/98/CE (IO L 293, 5.11.2013, lch. 1).


title: Cinneadh Cur Chun Feidhme (AE) 2021/1382 ón gCoimisiún an 19 Lúnasa 2021 lena leagtar síos gur coibhéiseach iad deimhnithe COVID-19 arna n-eisiúint ag Poblacht na Tuirce leis na deimhnithe arna n-eisiúint i gcomhréir le Rialachán (AE) 2021/953 ó Pharlaimint na hEorpa agus ón gComhairle, chun an ceart chun saorghluaiseachta a éascú laistigh den Aontas (Téacs atá ábhartha maidir le LEE)

text:
                  20.8.2021

                  GA

                  Iris Oifigiúil an Aontais Eorpaigh

                  L 297/41

         CINNEADH CUR CHUN FEIDHME (AE) 2021/1382 ÓN gCOIMISIÚN
         an 19 Lúnasa 2021
         lena leagtar síos gur coibhéiseach iad deimhnithe COVID-19 arna n-eisiúint ag Poblacht na Tuirce leis na deimhnithe arna n-eisiúint i gcomhréir le Rialachán (AE) 2021/953 ó Pharlaimint na hEorpa agus ón gComhairle, chun an ceart chun saorghluaiseachta a éascú laistigh den Aontas
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2021/953 ó Pharlaimint na hEorpa agus ón gComhairle an 14 Meitheamh 2021 maidir le creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (Deimhniú Digiteach COVID AE) a eisiúint agus a fhíorú, agus chun go nglacfaí leo, chun an tsaorghluaiseacht a éascú le linn phaindéim COVID-19 (1), agus go háirithe Airteagal 8(2) de,
         De bharr an mhéid seo a leanas:

                     (1)

                     Le Rialachán (AE) 2021/953, leagtar síos creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (“Deimhniú Digiteach COVID AE”) a eisiúint agus a fhíorú agus chun go nglacfaí leo, ionas go n-éascófar do na sealbhóirí a gceart chun saorghluaiseachta a fheidhmiú le linn phaindéim COVID-19. Leis an Rialachán sin, rannchuideofar freisin le héascú a dhéanamh ar dheireadh a chur de réir a chéile agus ar mhodh comhordaithe le srianta ar an tsaorghluaiseacht a chuir na Ballstáit i bhfeidhm, i gcomhréir le dlí an Aontais, chun leathadh SARS-CoV-2 a theorannú.

                     (2)

                     Le Rialachán (AE) 2021/953, ceadaítear glacadh le deimhnithe COVID-19 arna n-eisiúint ag tríú tíortha do shaoránaigh den Aontas agus dá mbaill teaghlaigh i gcás ina gcinnfidh an Coimisiún gur i gcomhréir le caighdeáin a mheastar a bheith coibhéiseach leis na caighdeáin arna mbunú de bhun an Rialacháin sin a eisítear na deimhnithe COVID-19. Thairis sin, i gcomhréir le Rialachán (AE) 2021/954 ó Pharlaimint na hEorpa agus ón gComhairle (2), ní mór do na Ballstáit na rialacha a leagtar síos i Rialachán (AE) 2021/953 a chur i bhfeidhm maidir le náisiúnaigh tríú tír nach dtagann faoi raon feidhme an Rialacháin sin, ach atá ag fanacht go dleathach nó a bhfuil cónaí orthu go dleathach ina gcríoch agus atá i dteideal taisteal chuig Ballstáit eile i gcomhréir le dlí an Aontais. Dá bhrí sin, aon fhionnachtain choibhéise a leagtar síos sa Chinneadh seo, ba cheart feidhm a bheith aici maidir le deimhnithe vacsaínithe COVID-19 arna n-eisiúint ag Poblacht na Tuirce do shaoránaigh den Aontas agus dá mbaill teaghlaigh. Mar an gcéanna, ar bhonn Rialachán (AE) 2021/954, ba cheart feidhm a bheith ag na fionnachtana coibhéise sin freisin maidir le deimhnithe vacsaínithe COVID-19 arna n-eisiúint ag Poblacht na Tuirce do náisiúnaigh tríú tír atá ag fanacht go dleathach nó a bhfuil cónaí orthu go dleathach i gcríoch na mBallstát faoi na coinníollacha a leagtar síos sa Rialachán sin.

                     (3)

                     An 9 Iúil 2021, chuir Poblacht na Tuirce faisnéis mhionsonraithe ar fáil don Choimisiún maidir le heisiúint deimhnithe COVID-19 idir-inoibritheacha i ndáil le vacsaíniú, tástáil agus téarnamh faoin gcóras dar teideal “Health Pass”. Chuir Poblacht na Tuirce in iúl don Choimisiún go measann sí go bhfuil a deimhnithe COVID-19 á n-eisiúint i gcomhréir le caighdeán agus córas teicneolaíochta atá idir-inoibritheach leis an gcreat iontaoibhe a bunaíodh le Rialachán (AE) 2021/953, agus ar caighdeán agus córas teicneolaíochta iad lena bhfágtar gur féidir barántúlacht, bailíocht agus sláine na ndeimhnithe a fhíorú. I dtaca leis sin, chuir Poblacht na Tuirce in iúl don Choimisiún go bhfuil na sonraí dá dtagraítear san Iarscríbhinn a ghabhann le Rialachán (AE) 2021/953 san áireamh sna deimhnithe COVID-19 arna n-eisiúint ag Poblacht na Tuirce i gcomhréir leis an gcóras “Health Pass”.

                     (4)

                     An 26 Iúil 2021, i ndiaidh iarraidh a fháil ó Phoblacht na Tuirce, rinne an Coimisiún tástálacha teicniúla a léirigh go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag Poblacht na Tuirce i gcomhréir leis an gcóras “Health Pass”, ar córas é atá idir-inoibritheach leis an gcreat iontaoibhe a bunaíodh le Rialachán (AE) 2021/953, rud a fhágann gur féidir barántúlacht, bailíocht agus sláine na ndeimhnithe a fhíorú. Dheimhnigh an Coimisiún freisin go bhfuil na sonraí is gá san áireamh sna deimhnithe COVID-19 i ndáil le vacsaíniú, tástáil agus téarnamh arna n-eisiúint ag Poblacht na Tuirce i gcomhréir leis an gcóras “Health Pass”.

                     (5)

                     Ina theannta sin, chuir Poblacht na Tuirce in iúl don Choimisiún go n-eiseodh sí deimhnithe vacsaínithe idir-inoibritheacha le haghaidh vacsaíní COVID-19. Ar na vacsaíní sin faoi láthair, tá Sinovac, Comirnaty agus Sputnik V.

                     (6)

                     Chuir Poblacht na Tuirce in iúl don Choimisiún freisin nach n-eiseoidh sí deimhnithe tástála idir-inoibritheacha ach amháin i ndáil le tástálacha aimpliúcháin aigéid núicléasaigh nó i ndáil le mearthástálacha antaiginí a liostaítear sa liosta coiteann cothrom le dáta de mhearthástálacha antaigíní COVID-19 arna gcomhaontú ag an gCoiste Slándála Sláinte ar bhonn Mholadh ón gComhairle an 21 Eanáir 2021 (3), ar Coiste é a bunaíodh le hAirteagal 17 de Chinneadh Uimh. 1082/2013/AE ó Pharlaimint na hEorpa agus ón gComhairle (4).

                     (7)

                     Thairis sin, chuir Poblacht na Tuirce in iúl don Choimisiún go n-eisíonn sí deimhnithe idir-inoibritheacha i ndáil le téarnamh ar a luaithe 21 lá tar éis tástáil dhearfach. Tá na deimhnithe sin bailí ar feadh tréimhse nach faide ná 180 lá tar éis dháta na chéad tástála dearfaí.

                     (8)

                     Chuir Poblacht na Tuirce in iúl don Choimisiún freisin go nglacann sí le deimhnithe i ndáil le vacsaíniú, tástáil agus téarnamh arna n-eisiúint ag na Ballstáit, tíortha LEE, agus tíortha eile a nglactar cinneadh cur chun feidhme ina leith de bhun Airteagal 8(2) de Rialachán (AE) 2021/953.

                     (9)

                     Ina theannta sin, chuir Poblacht na Tuirce in iúl don Choimisiún go bpróiseálfaí na sonraí pearsanta atá san áireamh sna deimhnithe chun stádas vacsaínithe, stádas tástála agus stádas téarnaimh an tsealbhóra a fhíorú agus a dheimhniú agus chuige sin amháin nuair a bheidh deimhnithe á bhfíorú ag fíoraitheoirí i bPoblacht na Tuirce, agus nach gcoinneofar na sonraí pearsanta ina dhiaidh sin.

                     (10)

                     Dá réir sin, comhlíontar na heilimintí is gá chun a shuí go bhfuil na deimhnithe COVID-19 arna n-eisiúint ag Poblacht na Tuirce i gcomhréir leis an gcóras “Health Pass” le meas mar dheimhnithe atá coibhéiseach leis na deimhnithe arna n-eisiúint i gcomhréir le Rialachán (AE) 2021/953.

                     (11)

                     Dá bhrí sin, na deimhnithe COVID-19 arna n-eisiúint ag Poblacht na Tuirce i gcomhréir leis an gcóras “Health Pass”, ba cheart glacadh leo faoi na coinníollacha dá dtagraítear in Airteagal 5(5), Airteagal 6(5) agus Airteagal 7(8) de Rialachán (AE) 2021/953.

                     (12)

                     Chun go mbeidh an Cinneadh seo oibríochtúil, ba cheart Poblacht na Tuirce a nascadh leis an gcreat iontaoibhe maidir le Deimhniú Digiteach COVID AE a bunaíodh le Rialachán (AE) 2021/953.

                     (13)

                     Ar mhaithe le leas an Aontais a chosaint, go háirithe i réimse na sláinte poiblí, féadfaidh an Coimisiún a chumhachtaí a úsáid chun an Cinneadh seo a chur ar fionraí nó a fhoirceannadh i gcás nach gcomhlíonfar na coinníollacha in Airteagal 8(2) de Rialachán (AE) 2021/953 a thuilleadh.

                     (14)

                     I bhfianaise an ghá atá ann Poblacht na Tuirce a nascadh leis an gcreat iontaoibhe maidir le Deimhniú Digiteach COVID AE a bunaíodh le Rialachán (AE) 2021/953 a luaithe is féidir, ba cheart don Chinneadh seo teacht i bhfeidhm lá a fhoilsithe in Iris Oifigiúil an Aontais Eorpaigh.

                     (15)

                     Na bearta dá bhforáiltear sa Chinneadh seo, is bearta iad atá i gcomhréir leis an tuairim ón gCoiste a bunaíodh le hAirteagal 14 de Rialachán (AE) 2021/953,

               TAR ÉIS AN CINNEADH SEO A GHLACADH:

            Airteagal 1
            Chun an ceart chun saorghluaiseachta a éascú laistigh den Aontas, measfar go bhfuil na deimhnithe COVID-19 i ndáil le vacsaíniú, tástáil agus téarnamh arna n-eisiúint ag Poblacht na Tuirce i gcomhréir leis an gcóras “Health Pass” ina ndeimhnithe atá coibhéiseach leis na deimhnithe arna n-eisiúint i gcomhréir le Rialachán (AE) 2021/953.

            Airteagal 2
            Déanfar Poblacht na Tuirce a nascadh leis an gcreat iontaoibhe maidir le Deimhniú Digiteach COVID AE a bunaíodh le Rialachán (AE) 2021/953.

            Airteagal 3
            Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 19 Lúnasa 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 211, 15.6.2021, lch. 1.

            (2)  Rialachán (AE) 2021/954 ó Pharlaimint na hEorpa agus ón gComhairle an 14 Meitheamh 2021 maidir le creat chun deimhnithe idir-inoibritheacha COVID-19 i ndáil le vacsaíniú, tástáil agus téarnamh (Deimhniú Digiteach COVID AE) a eisiúint maidir le náisiúnaigh tríú tír atá ag fanacht go dleathach nó a bhfuil cónaí orthu go dleathach ar chríocha na mBallstát le linn phaindéim COVID-19 agus chun iad a fhíorú, agus chun go nglacfaí leo (IO L 211, 15.6.2021, lch. 24).

            (3)  Moladh ón gComhairle an 21 Eanáir 2021 maidir le creat comhchoiteann i ndáil le húsáid agus bailíochtú mearthástálacha antaiginí agus le haitheantas frithpháirteach a thabhairt do thorthaí tástála COVID-19 san Aontas (IO C 24, 22.1.2021, lch. 1).

            (4)  Cinneadh Uimh. 1082/2013/AE ó Pharlaimint na hEorpa agus ón gComhairle an 22 Deireadh Fómhair 2013 maidir le mórbhagairtí trasteorann ar an tsláinte agus lena n-aisghairtear Cinneadh Uimh. 2119/98/CE (IO L 293, 5.11.2013, lch. 1).


title: Cinneadh Cur Chun Feidhme (CBES) 2021/1984 ón gComhairle an 15 Samhain 2021 lena gcuirtear chun feidhme Cinneadh 2013/255/CBES a bhaineann le bearta sriantacha i gcoinne na Siria

text:
                  15.11.2021

                  GA

                  Iris Oifigiúil an Aontais Eorpaigh

                  LI 402/5

         CINNEADH CUR CHUN FEIDHME (CBES) 2021/1984 ÓN gCOMHAIRLE
         an 15 Samhain 2021
         lena gcuirtear chun feidhme Cinneadh 2013/255/CBES a bhaineann le bearta sriantacha i gcoinne na Siria
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 31(2) de,
         Ag féachaint do Chinneadh 2013/255/CBES ón gComhairle an 31 Bealtaine 2013 a bhaineann le bearta sriantacha i gcoinne na Siria (1), agus go háirithe Airteagal 30(1) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:

                     (1)

                     An 31 Bealtaine 2013, ghlac an Chomhairle Cinneadh 2013/255/CBES.

                     (2)

                     I bhfianaise thromchúis na staide sa tSiria, agus i bhfianaise na n-athruithe i Rialtas na Siria le déanaí, ba cheart ceathrar a chur le liosta na ndaoine nádúrtha agus dlítheanacha, na n-eintiteas nó na gcomhlachtaí atá faoi réir bearta sriantacha in Iarscríbhinn I a ghabhann le Cinneadh 2013/255/CBES. Chomh maith leis sin, ba cheart an fhaisnéis a bhaineann le cúigear a liostaítear cheana in Iarscríbhinn I a ghabhann le Cinneadh 2013/255/CBES a thabhairt cothrom le dáta.

                     (3)

                     Dá bhrí sin, ba cheart Cinneadh 2013/255/CBES a leasú dá réir,

               TAR ÉIS AN CINNEADH SEO A GHLACADH:

            Airteagal 1
            Leasaítear Iarscríbhinn I a ghabhann le Cinneadh 2013/255/CBES mar a leagtar amach san Iarscríbhinn a ghabhann leis an gCinneadh seo.

            Airteagal 2
            Tiocfaidh an Cinneadh seo i bhfeidhm ar dháta a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 15 Samhain 2021.

                  Thar ceann na Comhairle

                  An tUachtarán

               J. BORRELL FONTELLES

            (1)  IO L 147, 1.6.2013, lch. 14.

            IARSCRÍBHINN
            Leasaítear Iarscríbhinn I a ghabhann le Cinneadh 2013/255/CBES mar a leanas:

                        (1)

                        cuirtear na hiontrálacha seo a leanas leis an liosta a leagtar amach i Roinn A (Daoine):

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    “312.

                                    Amr SALEM
                                    (عمرو سالم)

                                    Dáta Breithe: Eanáir 1958;
                                    Áit bhreithe: Damascus, Syria;
                                    Inscne: fireann

                                    An tAire Trádála Inmheánaí agus Cosanta Tomhaltóirí. I mí Lúnasa 2021 a ceapadh.
                                    Ina cháil mar Aire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta

                                    15.11.2021

                                    313.

                                    Boutros AL-HALLAQ
                                    (بطرس الحلاق)

                                    Áit bhreithe: Damascus countryside, Syria;
                                    Inscne: fireann

                                    An tAire faisnéise. I mí Lúnasa 2021 a ceapadh.
                                    Ina cháil mar Aire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta..

                                    15.11.2021

                                    314.

                                    Mohammad SEIFEDDINE
                                    (ar a dtugtar freisin Seif Eddin, Seif El Din)
                                    (محمد سيف الدين)

                                    Inscne: fireann

                                    An tAire Saothair agus Gnóthaí Sóisialta. I mí Lúnasa 2021 a ceapadh.
                                    Ina cháil mar Aire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta.

                                    15.11.2021

                                    315.

                                    Diala BARAKAT
                                    (ديالا بركات)

                                    Dáta Breithe: 1980;
                                    Inscne: baineann

                                    Aire Stáit. I mí Lúnasa 2021 a ceapadh.
                                    Ina cáil mar Aire Rialtais, tá freagracht uirthi as an gcur faoi chois le foréigean a rinne réimeas na Siria ar an bpobal sibhialta.

                                    15.11.2021”

                        (2)

                        i Roinn A (“Daoine”), in ionad na n-iontrálacha seo a leanas cuirtear an méid seo a leanas:

                                    Ainm

                                    Faisnéis aitheantais

                                    Cúiseanna

                                    Dáta an liostaithe

                                    “167.

                                    Dr. Jassem Mohammad ZAKARIA
                                    (ar a dtugtar freisin Mohamed, Muhammad, Mohammed, Jasem)

                                    Dáta Breithe: 1968
                                    Inscne: fireann;

                                    IarAire Saothair agus Gnóthaí Sóisialta.
                                    Ina cháil mar IarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta.

                                    16.10.2012

                                    229.

                                    Abdullah ABDULLAH
                                    (عبدالله عبدالله)

                                    Dáta Breithe: 1956;
                                    Inscne: fireann

                                    Aire Stáit. I mí Lúnasa 2021 a ceapadh.
                                    Ina cháil mar Aire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta.

                                    14.11.2016

                                    259.

                                    Imad Abdullah SARA
                                    (عماد عبدالله صارة)

                                    Dáta Breithe: 1968;
                                    Áit bhreithe: Damascus, Syria;
                                    Inscne: fireann

                                    IarAire Faisnéise. I mí Eanáir 2018 a ceapadh.
                                    Ina cháil mar IarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta.

                                    26.2.2018

                                    296.

                                    Talal AL-BARAZI (ar a dtugtar freisin Barazi)
                                    (طلال البرازي)

                                    Dáta Breithe: 1963;
                                    Áit bhreithe: Hama city, Syria;
                                    Inscne: fireann

                                    IarAire Trádála Inmheánaí agus Cosanta Tomhaltóirí.
                                    Ina cháil mar IarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta.

                                    16.10.2020

                                    309.

                                    Malloul (ar a dtugtar freisin Maloul) HUSSEIN (ar a dtugtar freisin AL-HUSSEIN)
                                    (ملول حسين)

                                    Dáta Breithe: 1950;
                                    Áit bhreithe: Al-Hasakah Governorate, Syria;
                                    Inscne: fireann

                                    IarAire Stáit.
                                    Ina cháil mar IarAire Rialtais, tá freagracht air as an gcur faoi chois le foréigean a rinne réimeas na Siria ar an bpobal sibhialta.

                                    6.11.2020”


title: Cinneadh Cur Chun Feidhme (AE) 2021/76 ón gCoimisiún an 26 Eanáir 2021 maidir le caighdeáin chomhchuibhithe i dtaca le hardaitheoirí agus le comhpháirteanna sábháilteachta le haghaidh ardaitheoirí mar thacú le Treoir 2014/33/AE ó Pharlaimint na hEorpa agus ón gComhairle (Téacs atá ábhartha maidir le LEE)

text:
                  27.1.2021

                  GA

                  Iris Oifigiúil an Aontais Eorpaigh

                  L 27/20

         CINNEADH CUR CHUN FEIDHME (AE) 2021/76 ÓN gCOIMISIÚN
         an 26 Eanáir 2021
         maidir le caighdeáin chomhchuibhithe i dtaca le hardaitheoirí agus le comhpháirteanna sábháilteachta le haghaidh ardaitheoirí mar thacú le Treoir 2014/33/AE ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 1025/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le Caighdeánú Eorpach, lena leasaítear Treoir 89/686/CEE agus Treoir 93/15/CEE ón gComhairle agus Treoracha 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE agus 2009/105/CE ó Pharlaimint na hEorpa agus ón gComhairle agus lena n-aisghairtear Cinneadh 87/95/CEE ón gComhairle agus Cinneadh Uimh. 1673/2006/CE ó Pharlaimint na hEorpa agus ón gComhairle (1), agus go háirithe Airteagal 10(6) de,
         De bharr an mhéid seo a leanas:

                     (1)

                     I gcomhréir le hAirteagal 14 de Threoir 2014/33/AE ó Pharlaimint na hEorpa agus ón gComhairle (2), maidir le hardaitheoirí agus comhpháirteanna sábháilteachta atá i gcomhréir le caighdeáin chomhchuibhithe, nó codanna de na caighdeáin chomhchuibhithe sin, a bhfuil a sonraí tagartha foilsithe in Iris Oifigiúil an Aontais Eorpaigh, glactar leis go bhfuil siad i gcomhréir leis na ceanglais riachtanacha sláinte agus sábháilteachta a leagtar amach in Iarscríbhinn I a ghabhann leis an Treoir sin a chumhdaítear faoi na caighdeáin sin nó faoi chodanna de na caighdeáin sin.

                     (2)

                     Le Cinneadh Cur Chun Feidhme C(2016) 5884 (3), d'iarr an Coimisiún ar CEN caighdeáin chomhchuibhithe a dhréachtú agus a athbhreithniú mar thaca le Treoir 2014/33/AE lena áirithiú go leanfaidh siad orthu ag teacht le staid na teicníochta a bhfuil glacadh ginearálta léi chun na ceanglais riachtanacha sláinte agus sábháilteachta in Iarscríbhinn I a ghabhann le Treoir 2014/33/AE a chomhlíonadh, agus i gcás inarb ábhartha ceanglais riachtanacha sláinte agus sábháilteachta in Iarscríbhinn I a ghabhann le Treoir 2006/42/CE ó Pharlaimint na hEorpa agus ón gComhairle a chomhlíonadh (4) faoi mar a leagtar amach i bpointe 1.1 d’Iarscríbhinn a ghabhann le Treoir 2014/33/AE.

                     (3)

                     Ar bhonn na hiarrata a leagtar amach i gCinneadh Cur Chun Feidhme C(2016) 5884, caighdeáin chomhchuibhithe athbhreithnithe CEN EN 81-20:2014 agus EN 81-50:2014, a bhfuil a dtagairtí foilsithe le teachtaireacht 2016/C 293/05 ón gCoimisiún (5), chun iad a chur in oiriúint do chreat dlíthiúil Threoir 2014/33/AE agus chun deimhneacht dhlíthiúil agus soiléireacht na gcaighdeán sin a mhéadú, lena n-áirítear Iarscríbhinn ZA níos beaichte a dhréachtú agus tagairtí normatacha dátaithe a thabhairt isteach. Mar thoradh air sin, glacadh caighdeán comhchuibhithe EN 81-20:2020 maidir le ceanglais sábháilteachta ghinearálta i ndáil le tógáil agus suiteáil ardaitheoirí le haghaidh iompar daoine agus earraí, agus caighdeán comhchuibhithe EN 81-50:2020 maidir le rialacha dearaidh, ríomhanna, scrúduithe agus tástálacha ardaitheoirí agus comhpháirteanna ardaitheoirí. Ní dhearnadh aon athrú le linn an athbhreithnithe ar chaighdeáin chomhchuibhithe EN 81-20:2014 agus EN 81-50:2014.

                     (4)

                     Tá measúnú déanta ag an gCoimisiún, i gcomhar le CEN, an gcomhlíonann caighdeáin chomhchuibhithe EN 81-20:2020 agus EN 81-50:2020 an iarraidh a leagtar amach i gCinneadh Cur Chun Feidhme C(2016) 5884.

                     (5)

                     Comhlíonann caighdeáin chomhchuibhithe EN 81-20:2020 agus EN 81-50:2020 na ceanglais riachtanacha sláinte agus sábháilteachta a bhfuil sé d’aidhm leo iad a chumhdach agus a leagtar amach i dTreoir 2014/33/AE. Dá bhrí sin, is iomchuí tagairtí do na caighdeáin sin a fhoilsiú in Iris Oifigiúil an Aontais Eorpaigh.

                     (6)

                     Cuirtear caighdeáin chomhchuibhithe EN 81-20:2020 agus EN 81-50:2020 in ionad chaighdeáin chomhchuibhithe EN 81-20:2014 agus EN 81-50:2014. Dá bhrí sin, is gá na tagairtí do chaighdeáin chomhchuibhithe EN 81-20:2014 agus EN 81-50:2014 a tharraingt siar ó Iris Oifigiúil an Aontais Eorpaigh.

                     (7)

                     Chun a ndóthain ama a thabhairt do na monaróirí ullmhú le haghaidh cur i bhfeidhm chaighdeáin chomhchuibhithe EN 81-20:2020 agus EN 81-50:2020, is gá tarraingt siar chaighdeáin chomhchuibhithe EN 81-20:2014 agus EN 81-50:2014 a chur ar athló.

                     (8)

                     Ar mhaithe le soiléireacht agus le deimhneacht dhlíthiúil, ba cheart liosta iomlán na dtagairtí do chaighdeáin chomhchuibhithe, a dréachtaíodh mar thaca le Treoir 2014/33/AE agus a chomhlíonann na ceanglais riachtanacha a bhfuil sé d’aidhm leo iad a chumhdach, a fhoilsiú in aon ghníomh amháin. Dá bhrí sin, na tagairtí eile do chaighdeáin chomhchuibhithe a fhoilsítear i dteachtaireacht 2016/C 293/05, is tagairtí iad ba cheart a áireamh sa Chinneadh seo. Ba cheart an Teachtaireacht sin a aisghairm ó dháta theacht i bhfeidhm an Chinnidh seo. Mar sin féin, ba cheart feidhm a bheith aici i ndáil leis na tagairtí do chaighdeáin chomhchuibhithe EN 81-20:2014 agus EN 81-50:2014, ós rud é gur gá tarraingt siar na dtagairtí sin a chur ar athló.

                     (9)

                     Is éard a thugtar le fios le caighdeán comhchuibhithe a chomhlíonadh go nglactar leis go bhfuil comhréir ann leis na ceanglais riachtanacha chomhfhreagracha a leagtar amach i reachtaíocht chomhchuibhithe an Aontais ón dáta a fhoilsítear tagairt do chaighdeán den chineál sin in Iris Oifigiúil an Aontais Eorpaigh. Dá bhrí sin, ba cheart an Cinneadh seo a thabhairt i bhfeidhm lá a fhoilsithe in Iris Oifigiúil an Aontais Eorpaigh,

               TAR ÉIS AN CINNEADH SEO A GHLACADH:

            Airteagal 1
            Maidir leis na tagairtí do chaighdeáin chomhchuibhithe i dtaca le hardaitheoirí agus le comhpháirteanna sábháilteachta le haghaidh ardaitheoirí a dhréachtaítear mar thaca le Treoir 2014/33/AE, tagairtí a liostaítear in Iarscríbhinn I a ghabhann leis an gCinneadh seo, foilsítear leis seo iad in Iris Oifigiúil an Aontais Eorpaigh.

            Airteagal 2
            Aisghairtear Teachtaireacht 2016/C 293/64. Beidh feidhm aige go dtí 27 Iúil 2022 i ndáil leis na tagairtí do chaighdeáin chomhchuibhithe a liostaítear in Iarscríbhinn II a ghabhann leis an gCinneadh seo.

            Airteagal 3
            Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh.

            Arna dhéanamh sa Bhruiséil, 26 Eanáir 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 316, 14.11.2012, lch. 12.

            (2)  Treoir 2014/33/AE ó Pharlaimint na hEorpa agus ón gComhairle an 26 Feabhra 2014 maidir le comhchuibhiú dhlíthe na mBallstát i dtaca le hardaitheoirí agus le comhpháirteanna sábháilteachta le haghaidh ardaitheoirí. (IO L 96, 29.3.2014, lch. 251).

            (3)  Cinneadh Cur Chun Feidhme C(2016) 5884 ón gCoimisiún an 21 Meán Fómhair 2016 maidir leis an iarraidh ar chaighdeánú chuig an gCoiste Eorpach um Chaighdeánú a mhéid a bhaineann le hardaitheoirí agus le comhpháirteanna sábháilteachta le haghaidh ardaitheoirí mar thacú le Treoir 2014/33/AE ó Pharlaimint na hEorpa agus ón gComhairle.

            (4)  Treoir 2006/42/CE ó Pharlaimint na hEorpa agus ón gComhairle an 17 Bealtaine 2006 maidir le hinnealra, agus lena leasaítear Treoir 95/16/CE (IO L 157, 9.6.2006, lch. 24).

            (5)  Teachtaireacht ón gCoimisiún faoi chuimsiú chur chun feidhme Threoir 2014/33/AE ó Pharlaimint na hEorpa agus ón gComhairle maidir le comhchuibhiú dhlíthe na mBallstát i dtaca le hardaitheoirí agus le comhpháirteanna sábháilteachta le haghaidh ardaitheoirí. (IO C 293, 12.8.2016, lch. 64).

            IARSCRÍBHINN I

                           Uimh.

                           Sonraí tagartha an chaighdeáin

                        1.

                        EN 81-20:2020
                        Rialacha sábháilteachta maidir le tógáil agus suiteáil ardaitheoirí - Ardaitheoirí le haghaidh iompar daoine agus earraí – Cuid 20: Ardaitheoirí paisinéirí agus ardaitheoirí paisinéirí le haghaidh earraí

                        2.

                        EN 81-21:2009+A1:2012
                        Rialacha sábháilteachta maidir le tógáil agus suiteáil ardaitheoirí - Ardaitheoirí le haghaidh iompar daoine agus earraí – Cuid 21: Ardaitheoirí paisinéirí agus ardaitheoirí paisinéirí le haghaidh earraí i bhfoirgneamh atá ann cheana

                        3.

                        EN 81-22:2014
                        Rialacha sábháilteachta maidir le tógáil agus suiteáil ardaitheoirí - Ardaitheoirí le haghaidh iompar daoine agus earraí – Cuid 22: Ardaitheoirí leictreacha a bhfuil fána leo

                        4.

                        EN 81-28:2003
                        Rialacha sábháilteachta maidir le tógáil agus suiteáil ardaitheoirí - Ardaitheoirí le haghaidh iompar daoine agus earraí – Cuid 28: Cian-aláram ar ardaitheoirí paisinéirí agus ardaitheoirí paisinéirí le haghaidh earraí

                        5.

                        EN 81-50:2020
                        Rialacha sábháilteachta maidir le tógáil agus suiteáil ardaitheoirí - Scrúduithe agus tástálacha – Cuid 50: Rialacha dearaidh, ríomhanna, scrúduithe agus tástálacha comhpháirteanna ardaitheoirí

                        6.

                        EN 81-58:2003
                        Rialacha sábháilteachta maidir le tógáil agus suiteáil ardaitheoirí - Scrúdú agus tástálacha – Cuid 58: Tástáil dófhriotaíochta le haghaidh doirse léibhinn

                        7.

                        EN 81-70:2003
                        Rialacha sábháilteachta maidir le tógáil agus suiteáil ardaitheoirí - Feidhmeanna áirithe le haghaidh ardaitheoirí paisinéirí agus ardaitheoirí paisinéirí earraí – Cuid 70: Fáil ag daoine ar ardaitheoirí lena n-áirítear daoine atá faoi mhíchumas
                        EN 81-70:2003/A1:2004

                        8.

                        EN 81-71:2005+A1:2006
                        Rialacha sábháilteachta maidir le tógáil agus suiteáil ardaitheoirí - Feidhmeanna áirithe le haghaidh ardaitheoirí paisinéirí agus ardaitheoirí paisinéirí le haghaidh earraí – Cuid 71: Ardaitheoirí a bhfuil frithsheasmhacht iontu in aghaidh na loitiméireachta

                        9.

                        EN 81-72:2015
                        Rialacha sábháilteachta maidir le tógáil agus suiteáil ardaitheoirí - Feidhmeanna áirithe le haghaidh ardaitheoirí paisinéirí agus ardaitheoirí paisinéirí le haghaidh earraí – Cuid 72: Ardaitheoirí lucht comhraic dóiteán

                        10.

                        EN 81-73:2016
                        Rialacha sábháilteachta maidir le tógáil agus suiteáil ardaitheoirí - Feidhmeanna áirithe le haghaidh ardaitheoirí paisinéirí agus ardaitheoirí paisinéirí le haghaidh earraí – Cuid 73: An chaoi a n-oibríonn ardaitheoirí i gcás tine

                        11.

                        EN 81-77:2013
                        Rialacha sábháilteachta maidir le tógáil agus suiteáil ardaitheoirí - Feidhmeanna áirithe le haghaidh ardaitheoirí paisinéirí agus ardaitheoirí paisinéirí earraí – Cuid 77: Ardaitheoirí atá faoi réir coinníollacha seismeacha

                        12.

                        EN 12016:2013
                        An chomhoiriúnacht leictreamaighnéadach - caighdeán maidir le tacar táirgí gaolmhara le haghaidh ardaitheoirí, staighrí beo agus cosáin bheo - Díolúine

                        13.

                        EN 12385-3:2004+A1:2008
                        Rópaí de shreang cruach - Sábháilteacht – Cuid 3: Faisnéis maidir le húsáid agus cothabháil

                        14.

                        EN 12385-5:2002
                        Rópaí de shreang cruach - Sábháilteacht – Cuid 5: Rópaí dualacha le haghaidh ardaitheoirí
                        EN 12385-5:2002/AC:2005

                        15.

                        EN 13015:2001+A1:2008
                        Cothabháil le haghaidh ardaitheoirí agus staighrí beo - Rialacha le haghaidh treoracha cothabhála

                        16.

                        EN 13411-7:2006+A1:2008
                        Críochnuithe le haghaidh rópaí de shreang cruach - Sábháilteacht – Cuid 7: Soicéad dinge siméadrach

            IARSCRÍBHINN II

                           Uimh.

                           Sonraí tagartha an chaighdeáin

                        1.

                        EN 81-20:2014
                        Rialacha sábháilteachta maidir le tógáil agus suiteáil ardaitheoirí - Ardaitheoirí le haghaidh iompar daoine agus earraí – Cuid 20: Ardaitheoirí paisinéirí agus ardaitheoirí paisinéirí le haghaidh earraí

                        2.

                        EN 81-50:2014
                        Rialacha sábháilteachta maidir le tógáil agus suiteáil ardaitheoirí - Scrúduithe agus tástálacha – Cuid 50: Rialacha dearaidh, ríomhanna, scrúduithe agus tástálacha comhpháirteanna ardaitheoirí